User talk:Msm Saajith

உமையாக்கள் (ஹிஜ்ரி 41 - 132) ஆரம்பத்தில் கஃபாவைப் பரிபாலித்து வந்த நபி இஸ்மாஈல் (அலை) அவர்களின் பரம்பரையில் தோன்றிய குசை இப்னு கிலாப் என்பவர் மக்காவில் முதன் முதலில் நகர அரசொன்றை (City States) உருவாக்கியிருந்தார். அவரது மரணத்தைத் தொடர்ந்து அவரது வாரிசுகளான அப்துத்-தார், அப்துஷ்-ஷம்ஸ் முதலானோர் இப்பொறுப்பை வகித்து வந்தனர்.

குஸையின் வாரிசுகளில் ஒருவரான அப்துஷ்-ஷம்ஸுக்கு ஹாஷிம், நௌஃபல், அப்துல் முத்தலிப் என மூன்று சகோதரர்கள் இருந்தனர். இவர்களுள் அப்துஷ்-ஷம்ஸின் மகனே உமையா என்பவர். ஒரு சமயம் அப்துஷ்-ஷம்ஸியரின் குடும்பத்தினருக்கும் அவரது சகோதரர் குடும்பத்தினரான ஹாஷிமீக்களுக்கும் இடையில் கஃபாவின் பரிபாலனத்தைப் பகிர்ந்து கொள்ளும் விடயத்தில் தோன்றிய முரண்பாடுகள் சர்ச்சையில் முடிந்தன. ஈற்றில் ஹிஜாபா, லிவா, நத்வா போன்ற பொறுப்புக்கள் ஹாஷிமீக்களின் கீழ் வந்தன. இதனால் ஹாஷிமீக்களின் செல்வாக்கு அதிகரித்தது மட்டுமன்றி அப்திஷ்-ஷம்ஸியர் செல்வாக்கிழக்க வேண்டிய நிலையும் உருவாகியது.

இது கண்டு புழுங்கிய அப்துஷ்-ஷம்ஸின் புத்திரன் உமையா ஹாஷிமிக்களுடன் தகறாறு செய்யத் தொடங்கினார். கஃபா தொடர்பில் ஹாஷிமீக்களுக்குக் கிடைத்த துறைகள் தமக்கே கிடைக்க வேண்டுமென உமையா வாதாடினார். இப்போராட்டத்தில் மக்கள் மன்றத்தின் தீர்ப்பு ஹாஷிமீக்களுக்கே சாதகமாக அமைந்தது. அதுமுதல் உமையா தம் குடும்பத்தாருடன் ஸிரியா சென்று வாழலானார். இதுவே இரு நூற்றாண்டுகளாக இஸ்லாமிய சகோதரத்துவத்தையே கேள்விக்குறியாக்கிய பகைமை உணர்வு ஹாஷிமீக்களுக்கும் உமையக்களுக்கும் இடையே காய்ந்து போகாத ரணமாக மறுவதற்குக் காரணமாக அமைந்தது.

உமையாவுக்கு இரு ஆண் மக்கள் இருந்தனர். அவ்விருவருள் ஒருவரான ஹர்பின் வழியில் அபூ சுபியான் தோன்றினார். இந்த அபூ சுபியான்தான் பிற்காலத்தில் உமையா கிலாபத்தைத் தோற்றுவித்த முஆவியாவின் தந்தையாவார். முஆவியாவின் மகனான யசீதுக்கு முஆவியா எனவும் காலித் எனவும் இரு ஆண் மக்கள் இருந்தனர். அவர்களுள் காலித் என்பவர்தான் அரேபியாவில் அல்கீமியா (Chemistry) எனும் கலையை அறிமுகம் செய்தார்.

உமையாவின் மற்றொரு மகனான அபுல் ஆஸுக்கு ஹகம் எனும் பெயரில் ஒரு மகன் இருந்தார். இவரது மகன் மர்வான் என்பவர்தான் உமைய ஆட்சியின் பிறிதொரு பிரிவான மர்வானிய ஆட்சிக்கு வித்திட்டார்.

உமைய ஆட்சியின் தோற்றமும் ஆட்சியைக் கையேற்ற விதமும்

நபியவர்கள் பனூ ஹாஷிம் குலத்தைச் சேர்ந்தவர் என்ற வகையில், இஸ்லாத்தின் பின்னால் இஸ்லாத்தின் வருகைக்குப் பின்னர் ஹாஷிமீக்களின் செல்வாக்கு அதிகரித்த அதேவேளை உமையாக்களின் மதிப்பும் சரிந்து செல்லலாயிற்று. உமையாக்களில் ஒருவரான நபித் தோழர் உஸ்மான் (ரழி) கலீபாவாக வந்தபோது உமையாக்கள் தாமிழந்த செல்வாக்கை மீண்டும் தக்க வைத்துக் கொள்ள வேண்டும் என்ற உணர்வைப் பெற்றனர். ஹிஜ்ரி 35ல் கலீபா உஸ்மான் கொலை செய்யப்பட்டமையானது, உமையாக்களின் உள்ளங்களில் கொழுந்து விட்டெரிந்து கொண்டிருந்த இந்த உணர்வுக்கு எண்ணெய் வார்ப்பதாய் அமைந்தது. ஸிரியாவின் மாகாண ஆளுனராகக் கடமையாற்றிய நபித் தோழ்ர் முஆவியாவின் ஆட்சித் திறனும் உமையா ஆட்சியின் தோற்றத்துக்கான பிறிதொரு காரணியாக அமைந்தது.

கலீபா உஸ்மானின் காலத்தில் உமையாக்கள் படிப்படியாக தம்மைப் பலப்படுத்திக் கொண்டனர். கலீபாவின் அந்தரங்கச் செயலாளர் மர்வான் தனக்கிருந்த  அரசியல் அதிகாரத்தைப் பயன்படுத்தி திரை மறைவில் நின்று உதவினார். இதனால் உமையாக்கள் உயர் பதவிகளைப் பெற்றுக் கொண்டனர். பிறிதொருபுறம் கலீபாவுக்கு எதிராக குற்றச்சாட்டுக்கள் முன்வைக்கப்பட்டன. கலீபா கொலையுண்ட போது, கொலையைச் சாதகமாகப் பயன்படுத்திய உமையாக்கள், முஆவியாவின் தலைமையில் கிள்ர்ச்சி செய்து, தமது இழ்ந்து போன செல்வாக்கைத் தக்க வைத்துக்கொள்ளும் நோக்கில் தலைமைத்துவத்துக்காகப் போராடினர். இப்போராட்ட முயற்சியே உமையாக்களை அடுத்த இரு நூற்றாண்டுக்கான ஆட்சியில் நாயகர்களாக ஆக்கியதெனலாம்.

ஆட்சி கைமாறிய பின்னனி

கலீபா உஸ்மான் மீது குற்றம் சுமத்தியோர் ஒரு குழுவாக வந்து கலீபாவின் வீட்டை முற்றுகையிட்டனர். பல நாள் முற்றுகையின் பின் ஒரு நாள் வீட்டினுள் பலவந்தமாக நுழைந்து கலீபாவைக் கொலை செய்தனர். அடுத்து வந்த கலீபா அலி கொலையாளியைக் கண்டுபிடித்துத் தண்டிப்பதில் பெரிதும் சிரமப்பட்டார். இந்நிலைக்குக் காரணம் : 1. கொலையாளிகள் மதீனாவில் திரண்டு நின்று நபித்தோழர்களைப் பயமுறுத்தினர். 2. ஹஜ்ஜுக்காக மக்கா சென்றார்கள், கொலையாலிகளாகச் சந்தேகப்பட்டவர்களைக் கொலை செய்தனர். 3. பஸராவில் கலீபாவுக்கு எதிராகப் போராட ஒரு குழு தயாராக இருந்தது. 4. நபித்தோழர் முஆவியா கலீபாவுக்கு பைஅத் செய்யாமல் ஷாமில் அவருக்கு எதிராகச் செயற்பட்டார்.

கலீபா அலிக்கு முஆவியா பைஅத் செய்யாதிருந்தமை கிலாபத்தில் பெரும் புரளி ஏற்பட காரணமாயிற்று. உண்மையில் கலீபாவுக்கு முஆவியா பைஅத் செய்து கலீபவுக்கு ஒத்துழைப்பும் வழங்கியிருந்தால் கொலையாளியை இலகுவாக கண்டுபிடிக்க முடிந்திருக்கும்.

இந்நிலையில் கலீபவுக்கும் முஆவியாவுக்கும் இடையில் ஸிப்பீன் போர் மூண்டது. இந்த யுத்தத்துக்கு பின்வருவன காரணங்களாக அமைந்தன. 1. முஆவியா அலியை கலீபாவாக ஏற்று பைஅத் செய்யாமை. 2. ஷாம் தேசத்தவர்களும் உமையாக்களும் முஆவியாவுக்கு பக்கபலமாக நின்று உதவியமை. 3. பைஅத் செய்யாதோருக்கு எதிராகப் போராட வேண்டும் என்ற இஸ்லாமிய விதியை கலீப நிலைநாட்டியமை.

ஸிப்பீன் போர் முஸ்லிம் சமூகத்தில் வேண்டாத பல விளைவுகள் தோன்/ரக் காரணமாகியது. 1. முஸ்லிம் சமூகம் பிளவுபட்டமை. 2. காரிஜீக்களின் தோற்றம். 3. தொடர்ந்த உள்நாட்டுப் போர்கள் 4. கலீபா அலி கொலையுண்டமை 5. கிலாபத் வீழ்ச்சியடைந்தமை.

காரிஜ்களின் எழுச்சியின் காரணமாக கலீபா அலி இரு முனைகளில் நின்று போராட வேண்டிய நிர்ப்பந்தத்திற்கு உள்ளானார். உள்நாட்டில் ஏற்பட்ட பதற்ற நிலை காரணமாக அலியின் படை பாலம் குன்றிப் போயிற்று. இந்நிலை முஆவியாவுக்குச் சாதகமாக அமைந்தது. பின்னர் ஆட்சிக்கு வந்த அலியின் புதல்வர் ஹஸன் (ரழி) முஆவியாவுடன் ஒப்பந்தம் செய்து ஆட்சியை விட்டுக்கொடுத்தார். அதுமுதல் முஆவியா முழு முஸ்லிம் சாம்ராஜ்யத்தினது தனிப் பெரும் கலீபாவானார்.

உமையா கலீபாக்கள் 1. முஆவியா (661 - 680) 2. முதலாம் யஸீத் (680 - 683) 3. இரண்டாம் முஆவியா (683 - 684) 4. முதலாம் மர்வான் (684 - 685) 5. அப்துல் மலிக் (685 - 705) 6. வலீத் இப்னு அப்துல் மலிக் (705 - 715) 7. சுலைமான் இப்னு அப்துல் மலிக் (715 - 717) 8. உமர் இப்னு அப்துல் அஸீஸ் (717 - 720) 9. இரண்டாம் யஸீத் (720 - 724) 10. ஹிஷாம் (724 - 743) 11. இரண்டாம் வலீத் (743 - 744) 12. மூன்றாம் யஸீத் (743 - 744) 13. இப்றாஹீம் (743 -744) 14. இரண்டாம் மர்வான் (745 -750)

கலீபா முஆவியா (ரழி)

பொதுவாக உமைய ஆட்சியினதும் குறிப்பாக சுப்பானிய ஆட்சிப் பிரிவினதும் தாபகராகக் கருதப்படுகின்ற இவர், உமைய ஆட்சிக் கட்டிலை அலங்கரித்த 14 ஆட்சியாளர்களுள் முதன்மையானவர் ஆவார்.

இஸ்லாத்தின் ஆரம்ப கால எதிரியும் அப்போதைய குறைஷியரின் தலைவராகவும் விள்ங்கிய அபூ சுபியான் என்பவரின் மகனே முஆவியா (ரழி) ஆவார். ஹிஜ்ரத்துக்கு 15 வருடங்களுக்கு முன் மக்காவில் பிறந்த இவர் ஹிஜ்ரி 8ல் இஸ்லாத்தை ஏற்றுக் கொண்டார். இவருடனே இவரது தந்தையும் குடும்பத்தினரும் இஸ்லாத்தை ஏற்றுக் கொண்டனர்.

இஸ்லாத்தை ஏற்றுக் கொண்ட முஆவியா ஆராம்பத்தில் நபியவர்களின் எழுத்தாளர்களில் (secretary) ஒருவராக கடமையாற்றினார். இவரின் சகோதரிகளில் ஒருவரான உம்மு ஹபீபா என்பவரை நபியவர்கள் மணந்து கொண்டதன் மூலம் நபியவர்களுக்கு மைத்துனராக ஆகும் பாக்கியமும் அவருக்குக் கிடைத்தது.

கலீபா உமரின் ஆட்சிக் காலத்தில் பலஸ்தீனின் ஆளுநராக முஆவியாவின் சகோதரர் யஸீத் கடமையாற்றிய போது இவர் அப்பகுதிக்கான நிர்வாக உதவியாளராக நியமிக்கப்பட்டார்.

மூன்றாவது கலீபா புரட்சிக்காரர்களால் கொலை செய்யப்பட்ட பின்னர் அந்தக் கொலைக்குக் காரணமாக இருந்த கொலையாளிகளைக் கண்டுபிடித்து அவர்களுக்குத் தகுந்த தண்டனை பெற்றுக் கொடுக்க வேண்டும் எனும் விடயத்தில் முனைப்புக் காட்டியது மாத்திரமன்றி, அதற்காகக் குரல் கொடுக்கவும் செய்தார். இந்நிலையில் ஆட்சிக்கு வந்த அலிக்கு பைஅத் செய்ய மறுத்த முஆவியா, டமஸ்கஸ் நகரில் தானே ஈடிணையற்ற கலீபா என தன்னைத் தானே பிரகடனம் செய்து கொண்டார்.

கலீபா அலியின் மரணத்தின் பின் அவரது மூத்த மகன் ஹஸன் அடுத்த கலீபாவாக மக்களால் தெரிவு செய்யப்பட்டார். இயல்பிலேயே சமாதான நாட்டம் கொண்டிருந்த ஹஸன் ஆட்சிப் பொறுப்பில் இருந்து நீங்கிச் செல்வதாக அறிவித்தார். இது அதுவரை அரசியல் ரீதியாக முஆவியாவுக்கு இருந்து வந்த பதவிப்போட்டிக்கு முற்றுப்புள்ளி வைத்தது மாத்திரமன்றி, அப்பொதைய நிலவரம் அனைத்தையும் முஆவியாவுக்குச் சாதகமானவையாக அமைவதற்குக் காரணமாய் அமைந்தது. ஹி.41ல் இமாம் ஹஸன் (ரழி) பதவி துறந்ததைத் தொடர்ந்து முஆவியா முழு இஸ்லாமிய சாம்ராஜ்யத்தினதும் தனிப் பெரும் கலீபாவனார். ஆட்சிக்கு வந்த முஆவியா முதல் நடவடிக்கையாக அதுவரை கூபாவில் இருந்து வந்த தலைநகரை டமஸ்கஸுக்கு மாற்றினார். நிர்வாகத்தோடு தொடர்பான விடயங்களுக்கு தகுதி வாய்ந்தவர்களைத் தெரிவு செய்து அதிகாரிகளாக்கினார். உதாரணத்துக்காகப் பின்வருவோரைக் குறிப்பிடலாம். 1. அம்ர் பின் ஆஸ் - எகிப்திய கவர்னர் 2. முகீராபின் ஷுஃபா - கூபா கவர்னர் 3. ஸியாத் பின் ஸுமையா - பஸரா கவர்னர்

இதனால் சுதேச, விதேச அரசியல் நடவடிக்கைகள் சீர்பெற்றதோடு நில்லாது உள் நாட்டு அலுவல்களில் சீர் திருத்தங்களை மேற்கொள்வதற்கு முக்கியமான பல நடவடிக்கைகளும் எடுக்கப்பட்டன. அவ்வாறான நடவடிக்கைகளுக்குப் பின்வருவன உதாரணங்களாகும். 1. தபாற் சேவையைத் சீர்திருத்தும் வகையில் தீவானுல் பரீத் எனும் பெயரில் தபாற் திணைக்களம் ஒன்று உருவாக்கப்பட்டது. 2. தீவனுல் காதம் என்ற பெயரில் பதிவேட்டுத் திணைக்களம் ஒன்றை உருவாக்கி அதனூடாக அரச ஆவணங்களையும் கட்டளைகளையும் முத்திரையிட்டுப் பாதுகாக்கும் நடைமுறையை அறிமுகப்படுத்தினார். 3. பலம் மிக்க இராணுவப் பிரிவொன்றை உருவாக்கிய கலீபா முஆவியா, அதற்குப் பல்வேறு கோத்திரங்கள், பிரிவுகளில் இருந்தும் வீரர்களைத் திரட்டி மாதாந்த சம்பளம் ஒன்றை வழங்கவும் ஏற்பாடு செய்தார். 4. நாட்டின் விவசாய, வர்த்தக முயற்சிகள் பெருக வழி செய்தார்.

கூபாவில் இருந்த தலைநகரை டமஸ்கஸுக்கு மாற்றப்ப்ட்டதால் அங்கு பரவலாக வாழ்ந்து வந்த கிறிஸ்தவர்களோடு கலீபாவுக்கு நெருக்கமான உறவு ஏற்பட்டது. இவர் கிறிஸ்தவப் பெண் ஒருவரை மணந்திருந்தார் என்றும் அவரது அரசவை வைத்தியராகவும் புலவராகவும் கிறிஸ்தவர்களே பணியாற்றினர் என வரலாற்றாசிரியர்கள் குறிப்பிடுகின்றனர்.

கலீபா முஆவியா காலத்து இராச்சிய விஸ்தரிப்பு

இதனை மூன்று தலைப்புக்களில் நோக்கலாம். 1. வட ஆபிரிக்க வெற்றி 2. கிழக்கு நாடுகளின் வெற்றி 3. கொன்ஸ்தாந்துநோபில் முற்றுகை

வட ஆபிரிக்க வெற்றி கலீபா உமர் காலத்தில் வட ஆபிரிக்காவின் ஒரு சிறு பகுதி முஸ்லிம்கள் வசம் வந்தது. இப்பகுதி மக்கள் முஸ்லிம் ஆட்சிக்கு திறை செலுத்த இணக்கம் தெரிவித்தனர். இதன் பேரில் முஸ்லிம் படை கோட்டை (garrison) வாயில்களில் மாத்திரம் படையினரை நிறுத்தி வைத்துவிட்டு இப்பிரதேசத்தை விட்டுச் சென்றது. கலீபா அலிக்கும் முஆவியாவுக்கும் இடையில் நடைபெற்ற உள்நாட்டுப் போரின்போது பைசாந்தியர் மீண்டும் வட ஆபிரிக்கப் பிரதேசத்தைக் கைப்பற்றிக் கொண்டனர். இதனால் முஸ்லிம்கள் வட ஆபிரிக்காவை இழந்தனர்.

முஆவியா ஆட்சிக்கு வந்தபோது பைசாந்தியரிடம் இழந்த பகுதிகளைக் கைப்பற்றி அவற்றைத் தனது அதிகாரத்தின் கீழ் கொண்டுவர முஆவியா தீர்மானித்தார். கி.பி.670ல் உக்பாவின் தலைமையில் வட ஆபிரிக்கா நோக்கிச் சென்ற படை கைருவான் எனும் நகரை நிறுவுயது. இன்று டியூனிஸ் / டூனீஷியா என்றழைக்கப்படும் இந்நகரையே அன்று வட ஆபிரிக்காவின் தலைநகரமாக முஸ்லிம் படை அமைத்துக் கொண்டது. இந்நகர நிர்மாணம் கடல் வழியாக நடைபெற்ற ரோமர்களின் தாக்குதல்களை முறியடிக்க வழிவகுத்தது.

கிழக்கு நாடுகளின் வெற்றி

கலீபா முஆவியா காலத்தில் பாரசீகர் குழப்பம் விழைவித்த போது குழப்பத்தை அடக்குவதற்காக தள்பதி முஹல்லம் தலைமையில் ஒரு படை அனுப்பப்பட்டது. குழப்பங்களை அடக்கிய இப்படை கி.பி.663 - 671 காலப்பகுதியில் குராஸானை முழுமையாகக் கைப்பற்றிக் கொண்டது. கி.பி.674ல் Oxus நதியைக் கடந்து சென்று, அதுவரை Qubq அரசியின் ஆதிக்கத்தின் கீழ் இருந்து வந்த துருக்கியரைத் தோற்கடித்தது. இதனைத் தொடர்ந்து கி.பி.675ல் புகாராவையும் 677ல் ஸமர்க்கந்து, திர்மிஸ் போன்ற நகரங்களையும் முஸ்லிம் படை தனது அதிகாரத்திற்குட்படுத்தியது.

கொன்ஸ்தாந்துநோபிள் முற்றுகை

இஸ்லாமிய கிலாபத்தின் வட மற்கு எல்லையால் கொன்ஸ்தாந்துநோபிளில் வழ்ந்த ரோமர்கள் ஆக்கிரமிப்புச் செய்தனர். அவர்கள்து கொட்டத்தை அடக்குவதற்கென மிகப் பெரும் கடற்படை ஒன்று உருவாக்கப்பட்டது. கொன்ஸ்தாந்துநோபிளை நோக்கியதான இப்படையெடுப்புப் பற்றி நபியவர்களும் முன்னறிவிப்புச் செய்திருந்ததால் இப்படையெடுப்பில் ஏராளமான நபித்தோழர்கள் கலந்து கொண்டனர். தனது மகன் யஸீதினதும் அலியின் மகன் ஹுஸைனினதும் தலைமையில் அமைக்கப்பட்ட இப்படை தரை மார்க்கமாகக் கொன்ஸ்தாந்துநோபிள் நோக்கிச் சென்றது. போகும் வழியில் ஸைப்ரஸ், ரோட்ஸ் போன்ற தீவுகளைக் கைப்பற்றிக் கொண்ட முஸ்லிம் படை, தமது கடற்படை நடவடிக்கைகளுக்கான முக்கிய தளமாக - Naval Base ஸைப்ரஸைப் பயன்படுத்தினர். சுமார் 7 மாதங்கள் வரை முற்றுகை நீடித்தது.

முற்றுகைக் கால்த்தில் எதிரிகள் பயன்படுத்திய ஒரு வகை நச்சுத் திரவம் / வாயு காரணமாக முஸ்லிம்கள் பெரும் இழப்புக்களைச் சந்திக்க வேண்டி ஏற்பட்டதால், முற்றுகையைக் கைவிட்டு விட்டு தலைநகர் திரும்பியது முஸ்லிம் படை. இப்படையெடுப்பில் கலந்து கொண்ட மூத்த ஸஹாபியான அபூ அய்யூபுல் அன்ஸாரி முற்றுகைக் கால்த்தில் மரணமான போது, கொன்ஸ்தாந்தினோபிள் மதிலுக்கருகே நல்லடக்கம் செய்யப்பட்டார்.

இவ்வாறு சுமார் 20 வருடங்கள் ஆட்சி செய்த கலீபா முஆவியா தனக்குப் பின்னர் ஆட்சி செய்யக்கூடிய அடுத்த கலீபாவாக தனது மகன் யஸீதை நியமித்தார். கிலாபத்தின் பல்வேறு பகுதியைச் சேர்ந்தவர்களும் யஸீதின் நியமனத்தை ஏற்றுக் கொண்டனர். புனித நகர்களான மக்கா, மதீனாவுக்கு கலீபா முஆவியாவே நேரில் சென்று அப்பிரதேச மக்களைச் சந்தித்து தனது மகனின் நியமனத்தை ஏற்றுக் கொள்ள வழி செய்தார். ஆனால் நபித்தோழர்களான கலீபா அலியின் மகன் ஹுஸைன், கலீபா உமரின் மகன் அப்துல்லாஹ், கலீபா அபூபக்கரின் மகன் அப்துர் ரஹ்மான் முதலானோர் கலீபாவின் வாரிசு நியமனத்தை ஏற்க மறுத்தனர். முஆவியாவின் இப்புதிய நடைமுறை கிலாபதுர் ராஷிதாவின் நடைமுறைக்கும் இஸ்லாமிய நெறி முறைகளுக்கும் முரணாகவே அமைந்திருந்தது. இக்காலை யஸீதை விட மிகவும் திறமை வாய்ந்த பல நபித்தோழர்கள் இருந்ததனால் அவர்களுக்கு மத்தியில் முரண்பாடுகள் தோன்றுவதைத் தடுப்பதற்காகவே, முஆவியா யஸீதை நியமித்தார் எனக் கூறுவோரும் உளர்.

இஸ்லாமிய வரலாற்றில் தோன்றிய அரசியல் ஞானம் மிக்க ஆட்சியாளர்களில் குறிப்பிடத்தக்கவராகவும் கருதப்படும் முஆவியா, சாந்தம், அடக்கம் முதலாம் பண்புகளின் உறைவிடமாகவும் திகழ்ந்தார். கலீபா முஆவியா அடிக்கடி பின்வருமாறு கூறுபவராக இருந்தார். "ஒரு பிரச்சினையை எனது கசையால் தீர்க்க முடியுமாயின் அங்கு நான் வாளைப் பிரயோகிக்க மாட்டேன். குறித்த அதே பிரச்சினைக்கு எனது நாவினால் தீர்வு வழங்க முடியுமாயின் அப்போது எனக்கு கசையும் அவசியப்படாது." கி.பி.680 (ஹி.60)ல் கலீபா முஆவியா காலமானார். இவரைப் பற்றி பேராசிரியர் ஹிட்டியின் கருத்து நோக்கத்தக்கது. "He was not only first but also the best of the Arab Kings" (history of the Arabs)

கலீபா யஸீத்

கலீபா முஆவியாவைத் தொடர்ந்து ஹி.60ல் ஆட்சிக்கு வந்த அவரது மகன் யஸீதுடைய ஆட்சியின் போது இஸ்லாமிய கிலாபத் வரலாற்றில் பரம்பரை ஆட்சி ஆரம்பமாகியது. அந்த வகையில் வாரிசு நியமனத்துக்கு வித்திட்டவராக கலீபா முஆவியா கருதப்படுகிறார். கிலாபதுர் ராஷிதாவில் இருந்து உமைய ஆட்சியை வேறுபடுத்திக் காட்டும் பிரதான அம்சமாகவும் பிரி கோடாகவும் இந்த வாரிசு நியமனம் அமைந்தது.

கலீபா முஆவியா இள்மையில் யஸீதின் தலைமையில் கொன்ஸ்தந்திநோபிளை வெற்றிகொள்ள ஒரு பெரும் பாடை ஒன்றை அனுப்பி வைத்தார். ஒரு சமயம் நபியவர்கள் இப்படையெடுப்பு பற்றி முன்னறிவிப்புச் செய்ததுடன் அதில் கலந்து கொள்வோருக்கு நன்மாராயமும் கூறியிருந்தார்கள்.

கலீபா யஸீத் இயல்பிலேயே இரு வேறுபட்ட குணவியல்புகளைக் கொண்டிருந்தார். அன்பு, இரக்கம், வீரம் நிறைந்தவராகவும் நிர்வாகம், ஆட்சி முதலாம் அம்சங்களில் உறுதியானவராகவும் திகழ்ந்த அவரிடம் தவறிழைத்தல், பாவம் செய்தல் போன்ற அம்சங்களும் காணப்படவே செய்தன. உயரமாகவும் ஒல்லியாகவும் இருந்த இவர் அடிக்கடி மது அருந்துவதும் நாய் வளர்ப்பதும் அவரது வாடிக்கையாக இருந்தன. தனது அன்னையைப் போலவே இவர் ஒரு கவிஞராக இருந்தார். பாரசீக கவிஞன் ஹாபிஸ் தனது தொகுப்பான தீவின் முதல், இறுதி அடிகளை யஸீதின் கவிதை வரிகளாலேயே அலங்கரித்துள்ளதாகக் கூறப்படுகிறது. இவரிடம் காணப்பட்ட சில தீய நடத்தைகள் காரணமாக இவரது ஆட்சி பற்றி திருப்தி கொள்ளாதவர்களும் உமைய கிலாபத்தை ஏற்றுக்கொள்ளாதவர்களும் கலீபா யஸீத் பற்றிப் பல குற்றச்சாட்டுக்களைப் புணைந்து கூரி வருகின்றனர்.

கர்பலாச் சம்பவம் கலீபாயஸீதின் நியமனத்தை ஹுஸைன் மாத்திரமன்றி கூஃபா வாசிகளும் எதிர்த்து நின்றனர். எனவே, கூபாவுக்கு வந்தால் ஹுஸைனுக்கு ஆதரவு நல்குவதாகக் கூறி கூஃபாவாசிகள் ஹுஸைனை கூஃபா வருமாறு அழைப்பு விடுத்தனர். இதனை நம்பி ஹுஸைன் கூஃபா செல்ல முற்பட்ட போது அங்கு செல்ல வேண்டாமென்றும் அப்பிரதேச மக்கள் அடிக்கடி மனம் மாறக்கூடிய உறுதியற்ற உள்ளத்தைக் கொண்டவர்கள் என்றும் கூறி ஹுஸைனின் ஆதரவாளர்கள் அவரைத் தடுக்க முற்பட்டனர். அப்துல்லாஹ் இப்னு ஸுபைர் மாத்திரமே கூஃபா செல்வது நல்லதென்று எதிரிடையாகக் கூறி ஆர்வமூட்டினார். ஈற்றில் கூஃபா வாசிகளின் ஆசை வார்த்தைகளுக்கு இரையான ஹுஸைன் தனது பரிவாரங்களுடன் கூஃபா செல்லத் தீர்மானித்தார்.

சுமார் 100 பேர் கொண்ட தனது பரிவாரங்களுடன் கூஃபா சென்ற ஹுஸைன் ஸிபாலா எனும் இடத்தை அடைந்த போது, கூஃபா வாசிகள் யஸீதினால் புதிதாக நியமிக்கப்பட்ட உபைதுல்லாஹ் பின் ஸியாதின் கொடூரங்களுக்கு அஞ்சி யஸீதிற்கு ஆதரவாக நிற்கிறார்கள் என்ற அதிர்ச்சி தரும் செய்தியை அறிந்து கொண்டார். கூஃபாவின் நிலவரம் பற்றி அறிந்து வர ஹுஸைனினால் அனுப்பப்பட்ட அதிலும் முக்கியமான சிலரும் உபைதுல்லாஹ்வின் வேட்டைக்குப் பலியாகியிருந்தனர். இந்நிலையிலும் ஹுஸைன் கூஃபா சென்றார். இடையில் கர்பலா எனும் இடத்தை அடைந்த போது உமையாப் படைக்குத் தலைமை தாங்கி வந்த அம்ர் இப்னு ஸஅத் தன்னிடம் சரணடையுமறு இமாம் ஹுஸைனைப் பணித்தார்.

இமாம் ஹுஸைனுக்கும் அம்ருக்கும் இடையில் இடம்பெற்ற பேச்சுவார்த்தைகளின் முடிவில் ஹுஸைன் பின்வரும் வகையிலான 3 நிபந்தனைகாளை முன்வைத்தார். 1. தன்னையும் தனது பரிவாரங்களையும் மக்காவுக்கு அல்லது மதீனாவுக்கு செல்ல அனுமதித்தல். 2. டமஸ்கஸ் சென்று யஸீதைக் கண்டு பேச அனுமதித்தல் 3. தான் விரும்பும் எந்த இடத்துக்காவது சென்று வாழ அனுமதித்தல்

இந்த நிபந்தனைகளை அம்ர் கூஃபா கவர்னர் உபைதுல்லாஹ்விடம் முன்வைத்தார். நிபந்தனையை ஏற்றுக்கொள்ள மறுத்த உபைதுல்லாஹ் நிபந்தனையின்றிச் சரணடையுமாறும் யஸீதை கலீபாவாக ஏற்றுக்கொள்ளுமாறும் உத்தரவிட்டார்.

சரணடைய மறுத்த இமாம் ஹுஸைனையும் அவரது பரிவாரங்களையும் எதிராளியினர் (Hostile troops) சுற்றி வளைத்துக் கொண்டனர். யூபரடீஸ் நதியிலிருந்து நீர் அருந்தவும் தடை விதிக்கப்பட்டது. முஹர்ரம் 10ம் நாள் ஹுஸைனுக்கு எதிரான உமையாக்களின் அழுத்தம் அதிகரித்தது. ஒரு பக்கம் இமாம் ஹுஸைனின் யுத்தப் பயிற்சி கூட இல்லாத சிறு படையும் மறுபுறம் இரணுவப் பயிற்சி பெற்ற கணிசமான அளவிலான உமையாப் படையினரும் கர்பலாப் பாலையில் சமபலமற்ற நிலையில் மோதிக் கொண்டனர். இந்த யுத்ததில் ஹுஸைனின் படையினருக்கு தமது உயிர்களைத் தியாகம் செய்வதை விட வேறு ஒரு தெரிவு அங்கிருக்கவில்லை.

கொலை வெறியர்கள் ஹுஸைனின் தலையை வேறாகத் துண்டித்தனர். தலையற்ற முண்டத்தை (உடலை) அதன் மேலால் குதிரைப் படையை அங்குமிங்குமாகச் செல்லவிட்டு உருக்குலைத்தனர் - சிதைத்தனர். எஞ்சியோர் கொடூரமான வன்முறைகளுக்கும் அவமானங்களுக்கும் உள்ளாக்கப்பட்டனர். ஹுஸைனின் அணியில் இருந்த ஆண்களைக் கொன்றொழித்தனர். இச்சம்பவம் கர்பலா மைதானத்தில் மட்டுமன்றி இஸ்லாமிய வரலாற்றிலும் கறை படிந்த ஓர் ஓர் அத்தியாயத்தையே தோற்றுவித்தது. கண்களைக் குளமாக்கும் இக்கொடூர நிகழ்வில் காய்ச்சல் காரணமாக ஹுஸைனின் இள்வல் அலி மாத்திரமே உயிர் தப்பினார். இவர் பிற்காலத்தில் ஸைனுல் ஆப்தீன் எனும் பெயரில் மக்கள் மத்தியில் அறிமுகம் பெற்றார்.

உள்ளத்தை உறுத்தும் இத்துயர கர்பலா நிகழ்வு முஸ்லிம் உலகின் அத்திவாரத்தையே பலமாக ஆட்டம் காணச் செய்தது. மட்டுமன்றி கடந்த 14 நூற்றாண்டுகளாக இப்பயங்கரச் சம்பவத்தின் நினைவுகள் இஸ்லாமிய வரலாற்றினைக் கறை படியச் செய்யும் வகையில் நிழலாய்த் தொடர்ந்தும் வந்து கொண்டிருக்கின்றது. For the last 14 hundred years, this trim tragedy has continued to cast the dismal shadow our. (History of Islam) இதனையே பேராசிரியர் ஹிட்டி, "கர்பலாவில் ஹுஸைன் சிந்திய இரத்தம் தான் ஷீஆக்களின் தோற்றத்துக்கான வித்தாக அமைந்தது." எனக் குறிப்பிடுகிறார். (History of the Arabs) கர்பலாவில் உமையாக்கள் இழைத்த கொடூரங்கள் தாம் பின்னாளில் உமையாக்களின் வீழ்ச்சிக்கும் காரணமாய் அமைந்தது. கர்பலாச் சம்பவம் பற்றிய Gibbonஇன் கூற்றும் குறிப்பிடத்தக்கது. "கர்பலாவின் கொடூரம் பல யுகங்கள் கடந்த நிலையிலும் பல தேசங்களிலும் கவலையோடு நினைவுபடுத்தப்படும் ஓர் அம்சமாகத் திகழும்." (Decline and fall of the Roman Empire)

ஹிஜ்ரி 61ல் இடம்பெற்ற இந்த யுத்ததின் போது துண்டிக்கப்பட்ட இமாம் ஹுஸைனின் தலை கூஃபாவுக்கு அனுப்பி வைக்கப்பட்டது. எஞ்சியோர் டமஸ்கசுக்கு அனுப்பி வைக்கப்பட்டனர், ஹுஸைனின் தலையுடன். இது கண்டு அதிர்ந்த யஸீத் கண்ணீர் சிந்தியவராக "நான் இவ்வாறு செய்யுமாறு உத்தரவிடவில்லை. இதற்குத் துணை செய்த உபைதுல்லாஹ்வுக்கு அல்லாஹ்வின் சாபம் உண்டாகட்டும்" எனக் கூறினார். இத்தோடு நில்லாது, ஹுஸைனின் குடும்பத்தினருக்கு ஆறுதல் கூறி தன்னோடு சில நாட்கள் தங்கச் செய்து தனது அனுதாபத்தையும் வெளிப்படுத்தி பல நங்கொடைகளையும் கொடுத்து அவர்களை மதீனாவுக்கு அனுப்பி வைத்தார் யஸீத்.

கர்பலாவின் விளைவுகள்

இஸ்லாமிய வரலாற்றை ஒரு குலுக்குக் குலுக்கிய இந்தக் கர்பலாச் சம்பவம் முஸ்லிம் சமூகத்தில் பல அரசியல், சமயப் பிரிவுகள் தோற்றம் பெறவும், இஸ்லாத்துக்கெதிராக பல சூழ்ச்சிகள் முடுக்கிவிடப்படுவதற்கும் காரணமாக அமைந்தது. கர்பலாவைத் தொடர்ந்து மக்காவிலும் மதீனாவிலும் ஏற்பட்ட பதற்ற நிலையால் மக்கள் கலீபா யஸீதுக்கு எதிராகக் கிள்ர்ச்சி செய்தனர். கிளர்ச்சியைக் கட்டுப்படுத்த யஸீதின் படை மக்கா, மதீனா நகர்களை முற்றுகையிட்டது. சுமார் 3 மாதங்கள் நீடித்த இம்முற்றுகை யால் இந்நகர் மக்களின் இயல்பு நிலை வெகுவாகப் பாதிக்கப்பட்டது. மக்கள் பல்வேறு அசௌகரியங்களுக்கு உள்ளாக்கப்பட்டனர். இவ்வேளையில் 2 முக்கிய அம்சங்கள் இடம்பெற்றன. 1. ஹிஜாஸ் மக்களின் ஆதரவுடன் அப்துல்லாஹ் பின் ஸுபைர் கலீபா ஆனார். 2. ஹிஜ்ரி 64ல் கலீபா யஸீதின் மரணம்.

ஹிஜ்ரி 60ல் கலீபா முஆவியா காலமானதைத் தொடர்ந்து அவரது மகன் யஸீத் வாரிசு நியமன அடிப்படையில் அடுத்த கலீபாவாக ஆட்சியில் அமர்ந்தார். யஸீதின் பதவியேற்பைத் தொடர்ந்து இஸ்லாமிய அரசியல் வரலாற்றில் பரம்பரை ஆட்சிக்கு வித்திடப்பட்டது. உமைய கிலாபத்தை கிலாபதுர்-ராசிதா ஆட்சியில் இருந்து வேறுபடுத்திக்காட்டும் பிரிகோடாகவும் இந்த அம்சமே அமைந்தது.

கலீபா யஸீதின் காலத்தில் பேராசிரியர் ஹிட்டி குறிப்பிடுவதைப்போல முஸ்லிம் சமூகத்தினதும் இஸ்லாமிய அரசியல் வரலாற்றினதும் அடித்தளத்தையே ஆட்டம் காணச் செய்தகோரமும் துயரமும் மிகுந்த கர்பலாச் சம்பவத்தைத் தவிர குறிப்பிடத்தக்க வேறு எந்தவொரு நிகழ்வும் இடம் பெறவில்லை.சுமார் மூன்றாண்டுகள் பல்வேறு சவால்களை எதிர்கொண்ட நிலையில் ஆட்சி புரிந்த இவர், தனது 38வது வயதில் காலமானார்.

யஸீதின் மரணத்தைத் தொடர்ந்து அவரது புதல்வர் 2ம் முஆவியா தனது 21ம் வயதில் ஆட்சியாளராக்கப்பட்டார். இக்காலப்பகுதியில் அப்துல்லாஹ் இப்னு ஸுபைர் மக்கா, மதீனா பிரதேசங்களை உள்ளடக்கிய ஹிஜாஸின் ஆளுனராகத் தன்னைப் பிரகடனம் செய்து ஆட்சி புரிந்து வந்தார். இவ்வேளையில் மர்வானியர் எனப்பட்ட உமையாக் கோத்திரத்தின் பிறிதொரு பிரிவினர் ஸிரியாவில் மர்வானின் தலைமையில் தமது ஆட்சியை நிறுவினர்.மர்வானியரில் முதன்மையானவரான மர்வான் இப்னு ஹகமின் ஆட்சியோடு ஸுப்யானியர் எனப்பட்ட முஆவியா வழி வந்த ஆட்சி மரபு முடிவுக்கு வந்தது.ஹிஜ்ரி 64ல் மர்வான் மக்களின் பைஅத்தைப் பெற்று கலீபாவானார். இவர் உமையாவின் இரண்டாவது மகன் அபுல் ஆஸின் புதல்வர் ஹகம் என்பவரின் புத்திரராவார்.

யஸீதின் காலத்தில் காணப்பட்ட குழப்பங்களும் உட்பூசல்களும் இவரது காலத்திலும் தொடர்ந்தன. இவர் தனதாட்சிக் காலத்தில் பின்வரும் முக்கிய சவால்களுக்கு முகம்கொடுத்தது மாத்திரமின்றி அவற்றை வெற்றிகரமாக முறியடிக்கவும் செய்தார். 1. கிலாபத்தின் முக்கிய சில பகுதிகளை அப்துல்லாஹ் பின் ஸுபைர் கைப்பற்றியிருந்தார். 2. ஷீஆக்களும் காரிஜ்களும் உமையாக்களுக்கு எதிராகப் புரட்சி செய்தமை 3. தவ்வாபீன்களின் கிளர்ச்சி

தனது ஆட்சிக்காலத்தில் தோன்றிய பிரச்சினைகளுக்கு முடிவுகட்டிய மர்வான் தனக்குப் பின்னர் தனது மகன் அப்துல் மலிக்கை அடுத்த வாரிசாக நியமனம் செய்தார். இவர் தான் மணந்திருந்த பிறிதொரு மனைவியான யஸீதின் விதவை மனைவியினால் கி.பி.685ல் மூச்சுத்திணறடிக்கப்பட்டுக் (Smother) கொலை செய்யப்பட்டார். ஒரு வருடம் மாத்திரமே மர்வான் ஆட்சி செய்தார்.

கலீபா அப்துல் மலிக்

மர்வானுக்குப் பின்னர் ஹி.65ல் அப்துல் மலிக் உமையாக்களின் அடுத்த கலீபாவானார். ஹி.65ல் ஆட்சிக்கு வந்த இவர், நீண்ட காலம் உமையா கிலாபத்தை ஆட்சி செய்த மூன்று கலீபாக்களுள் இவரும் ஒருவராவார். ஹி.26ல் பிறந்த இவர் ஓர் ஆட்சியாள்ருக்கு இருக்க வேண்டிய தகைமைகளைப் பெற்றவராகவும், உமையாக்கள் மத்தியில் தனிச் சிறப்பும், பரந்த அறிவும் படைத்தவராகவும் விளங்கினார். அப்டுல் மலிக்கின் நாங்கு புதல்வர்கள் இவரின் பின் ஒருவர் பின் ஒருவராக ஆட்சி பீடமேறியதால் கலீபா அப்துல் மலிக் "அரசர்களின் தந்தை" என்ற சிறப்புப் பெயர் கொண்டும் அழைக்கப்பட்டார். இவர் ஆட்சிக்கு வந்த வேளை இஸ்லாமியப் பேரரசானது அடித்தளம் தளர்ந்து ஆட்டம் காணும் கட்டடம் ஒன்றைப் போல காட்சியளித்தது. அதனை வீழ்ந்து விடாமல் நிலைப்படுத்திக் கட்டிக் காத்ததனால் "உமையாக் கிலாபத்தின் இரண்டாவது நிர்மாணி" என்றதொரு சிறப்புப் பெயரும் இவருக்குண்டு.

முஸ்லிம் கிலாபத் பல்கோணச் சிக்கலொன்றில் சிக்கித்தவித்த ஓர் இக்கட்டான நிலையிலேயே அப்துல் மலிக் ஆட்சிக்குகு வந்தார். அவ்வகையில் அவர் எதிர்நோக்கிய சவால்களை பின்வருமாறு நோக்கலாம். 1. அவருக்கு சிரிய மக்களின் ஆதரவோ, உமையாக்களின் முழுமையான ஒத்துழைப்போ கிடைக்கவில்லை. உமையாக்களில் தோன்றியிருந்த ஸுப்யானிய, மர்வானிய பிரிவினையே இதற்குக் காரணமாய் அமைந்தது. இந்நிலை உமையாக் கோத்திரத்துக்குள்ளேயே அவருக்குப் பலத்த எதிர்ப்பை உருவாக்கியது. காலித் பின் யஸீதும் அம்ர் பின் ஸஈத் பின் ஆஸும் இவரின் அரசியல் எதிரிகளாக மாறினர். 2. அப்துல்லாஹ் பின் ஸுபைர் அரேபியாவிலும் இராக்கிலும் தனது ஆட்சியை நிலைப்படுத்தி இருந்தார். உமைய ஆட்சிக்கு மிகப் பெரும் சவாலாக விளங்கிய இவர் அப்துல் மலிக்கின் ஆட்சிப் பிரதேசத்தை விட விசாலமான பகுதிக்கு ஆட்சியாள்ராக விளங்கினார். அரேபியா, இராக், மெசபதேமியா, குராஸான், எகிப்து, கூஃபா, பஸரா முதலாம் பிரதேசங்கள் இவரது கட்டுப்பாட்டின் கீழ் இருந்தன. 3. முக்தார் என்பவர் கூஃபாவில் வாழ்ந்த தவ்வாபீங்களையும் ஷீஆக்களையும் ஒன்று சேர்த்து ஹுஸைன் (ரழி) அவர்களை கொலை செய்தோரைப் பழிவாங்கும் நடவடிக்கையில் முனைப்புக் காட்டினார் - புரட்சி செய்தார். 4. தீவிர கொள்கைப் பற்று மிக்க காரிஜ்களும் பிறிதொரு புறமாக நின்று குழப்பங்களை விளைவித்துக் கொண்டிருந்தனர். 5. இவ்வாறு உள்நாட்டில் விளைந்து கொண்டிருந்த குழப்பங்களையெல்லாம் தமக்குச் சாதகமாகப் பயன்படுத்திக் கொள்ள முனைந்த ரோமர், முஸ்லிம் பிரதேசங்களை ஆக்கிரமிப்புச் செய்யும் முயற்சியில் ஈடுபாடு காட்டினர்.

சவால்களை எதிர்கொண்ட விதம்

1.காலித் பின் யஸீதின் பகைமையைச் சாதுரியமான முறையில் சாதித்துக்கொண்ட அப்துல் மலிக் தனது அடுத்த எதிரியான அம்ர் பின் ஸஈதை மாளிகைக்கு அழைத்து தனது கரத்தினாலேயே வெட்டிக் கொன்றார். 2. அப்துல்லாஹ் பின் ஸுபைருக்குப் பாதகமான ஒரு சூழ்நிலை உருவான போது, அதனைத் தனக்குச் சாதகமாகப் பயன்படுத்திக் கொள்ள விரும்பிய அப்துல் மலிக் முதலில் ஸுபைரின் மாகாண அதிகாரிகளுள் ஒருவராக இருந்த முஸபை எதிர்க்க ஒரு படையை அனுப்பினார். நடந்த யுத்தத்தில் முஸ்அப் கொல்லப்பட்டதோடு முழு இராக்கும் அப்துல் மலிக் வசமாகியது. 3. இந்நிலையில் ஸுபைரை எதிர்ப்பதற்காக ஹஜ்ஜாஜின் தலைமையில் ஹி.72ல் (கி.பி.692) ஹிஜாஸுக்கு ஒரு படை அனுப்பப்பட்டது. ஹிஜாஸை மிக இலகுவாகக் கைப்பற்றிக்கொண்ட இப்படை அடுத்தகட்ட நடவடிக்கையாக மக்காவை முற்றுகையிட்டனர். ஹஜ்ஜாஜின் படை மக்காவை தீயிட்டுக் கொழுத்தியதோடு மக்களையும் ஆயுதங்களுக்கு இரையாக்கினர். 4. பயங்கரமான இந்நிலைமையில் இருந்து மக்காவை காப்பாற்றும் வகையில் அன்னை அஸ்மாவின் தூண்டுதல் வர்த்தைகள் கேட்டுக் குதித்தார் அப்துல்லாஹ் பின் ஸுபைர். இப்போரில் அவர் உயிர் நீத்தார். இவரின் மரண்த்தோடு இஸ்லாமிய சாம்ரஜ்யம் முழுவதற்குமான தனிப் பெரும் கலீபா என்ற ஸ்தானத்தை கலீபா அப்துல் மலிக் அடைந்தார். 4. முக்தாரின் தலைமையில் கிளம்பிய புரட்சியை முறியடிப்பதற்காக அப்துல் மலிக், கசாப்புப் படை வீரன் எனப்பட்ட எனப்பட்ட உபைதுல்லாஹ் பின் ஸியாதின் ஒரு ஆயத்தம் செய்தார். இதை அறிந்த முக்தாரும் இப்றாஹீம் அல் அஷ்தார் என்பவரின் தலைமையில் ஒரு படையைத் திரட்டி அனுப்பினார். யுத்தத்தில் வெற்றி பெற்ற முக்தாரின் படை உபைதுல்லாஹ்வை துண்டம் துண்டமாக வெட்டிக் கொன்றது. 5. உமையாக்களையும் அவர்களது மாகாண அதிபதிகளையும் குற்றம் சுமத்திக் குற்றம் விளைவித்த காரிஜ்கள் தாருல் இஸ்லாம் எனப்பட்ட இஸ்லாமிய நாட்டை எதிர்த்து நிற்பது கடமை என்றும் கூறி வந்தனர். சிலவேளைகளில் அவர்கள் தமக்குள்ளேயும் பிளவுபட்டுக் கொண்டனர். ஹாரிஜ்களால் ஏற்பட்ட தலியிடியைப் போக்கும் வகையில் தள்பதி முஹல்லபின் தலைமையில் ஒரு படையை அனுப்பி அவர்களின் கொட்டத்தை அடக்கினார். 6. ரோமர்கள் எல்லைப்புறங்களில் குளப்பம் விளைவித்தபோது அவர்களையும் வெற்றிகரமாக முறியடித்தது மட்டுமன்றி அவர்களது சில பிரதேசங்களையும் இஸ்லாமிய சாம்ராஜ்யத்தோடு இணைத்துக் கொண்டனர்.

வட மேற்காபிரிக்காவில் அட்லஸ் மலைப் பகுதியில் வாழ்ந்த Berber இனக் காட்டுவாசிகளின் தலைவியாக Kahina எனும் அபார சக்தி கொண்ட ஒரு பெண் இருந்து வந்தாள். அவள் தனது மாயாஜால வித்தைகளால் அப்பகுதி மக்களை தன் பக்கம் சார்ந்து நிற்க வைத்திருந்தாள். இவள் மர்வானின் காலத்திலேயே முஸ்லிம் பிரதேசங்களில் சிலவற்றைக் கைப்பற்றிக் குழப்பம் செய்து வந்தாள். அப்துல் மலிக்கின் காலத்தில் இவள் முஸ்லிம்களை வலிந்து போருக்கழைத்தாள். இதனை ஏற்றுக்கொண்ட கலீபா கி.பி.702ல் ஹஸ்ஸான் இப்னு நுஃமானின் தலைமையில் காஹினாவின் கொட்டத்தை முறியடிப்பதற்காக வட ஆபிரிக்காவை நோக்கி அனுப்பி வைத்தார். முதல் கட்டமாக பறிபோயிருந்த கைருவானைக் கைப்பற்றிய பின் காஹினா வாழ்ந்த அட்லஸ் மலைத்தொடரை நோக்கி தன் படையை வழி நடத்தினார். காஹினாவுக்கும் முஸ்லிம்களுக்கும் இடையில் நடைபெற்ற யுத்ததில் காஹினா, பிர்ருல் காஹினா (Kahina's Well) எனுமிடத்தில் கொல்லப்பட்டதோடு அவளது தலையும் துண்டிக்கப்பட்டு அப்துல் மலிக்கின் பார்வைக்காக டமஸ்கஸ் நகருக்கு அனுப்பி வைக்கப்பட்டது. இந்த அபார வெற்றி தான் முஸ்லிம்களை வட ஆபிரிக்காவின் வெற்றி மிக்க நாயகர்களாக மாற்றியது. அப்துல் மலிக்கின் காலத்தில் குவாரிஸ்ம், சமர்க்கந்த், குஷ், ரோமின் சில பகுதிகள் சிலவும் வெற்றி கொள்ளப்பட்டன.

அப்துல் மலிக்கின் சேவைகள்

1. இலக்கியத் துறை ஈடுபாடு கவிதைகளையும் கவிஞர்களையும் ஆதரித்த இவர் தனது அரசவையில் ஃபரஸ்தக் என்ற உலகப் புகழ் பெற்ற கவிஞரை அரசவைக் கவிஞராக நியமித்தார். 2. கட்டடக் கலையில் இருந்த ஆர்வத்துக்கு எடுத்துக்காட்டாக ஜெரூஸலத்தில்  அமிந்துள்ள புனித கற்பாறை மீது அவரால் நிறுவப்பட்ட கும்மட்டம் திகழ்ந்து வருகின்றது. இராக்கில் வாஸித் நகர் நிர்மாணம் Tunis in North Africa. 3. இவர் அறிமுகப்படுத்திய புதிய தேசியமயமாக்கல் கொள்கையின் அடிப்படையில் அரபு மொழியை உத்தியோக மொழியாக பிரகடனம் செய்தார். இதற்கு முன்னர் அந்தந்தப் பிரதேச மொழிகளிலேயே நிர்வாக விடயங்கள் எழுதப்பட்டு வந்தன. நிர்வாக விடயங்களை இலகுபடுத்தும் வகையில் அரபு மொழிக்கு உத்தியோகபூர்வ அந்தஸ்தை வழங்கினார். இதனால் பிற இன மக்களும் இம்மொழியைக் கற்பதற்கும், அதன் செல்வாக்கு ஏனைய நாடுகளில் பரவுவதற்கும் வழி பிறந்தது. 4. அரபு நாணயங்களில் அரபு எழுத்துக்கள் பொறிக்கப்பட்டு இஸ்லாமிய நாணயங்களை வெளியிட்டு வைத்தார். இதற்கு முன்னர் நாணயங்களில் வேற்று மொழி எழுத்துக்களே பொறிக்கப்பட்டிருந்தன. 5. நாணய வெளியீட்டுக்காக முதன் முதலில் நாணயம் அச்சிடும் நாணயச் சாலை ஒன்றையும் நிறுவினார். இந்த அருங்காரியத்தை இஸ்லாமிய கிலாபத் வரலாற்றில் சாதித்த முதல்வராக இவர் கருதப்படுகிறார். 6. கலீபா முஆவியா காலத்தில் அறிமுகப்படுத்தப்பட்டிருந்த தபாற் சேவையைச் சிர்திருத்தி கலீபா அப்துல் மலிக் குதிரைகளையும், பயிற்றப்பட்ட புறாக்களையும் தபால்களை எடுத்துச் செல்ல வழி செய்தார். இதன் காரணமாக நாட்டுனடப்புக்கள் யாவும் உடனுக்குடன் மக்களுக்குக் கிடைத்தன. 7. இவரது காலத்து நீதித்துறைச் சீர்திருத்தமும் முக்கியமானதாகும். இவர் ஆட்சிக்கு வருமுன் நீதித் துறையின் முழுப் பொறுப்பும் காழிகள் எனப்பட்ட நீதிபதிகளிடமே இருந்து வந்தது. இத்துறையில் விஷேட கவனம் செலுத்திய அப்துல் மலிக் நீதி நிர்வாகத்துக்கு உதவியாக நீதிபதிகளை நியமித்ததோடு தானே பிரதம நீதியரசராகவும் கடமையாற்றிக் குறித்த தினத்தில் வழக்குகளை விசாரித்துத் தீர்ப்பும் வழங்கி வந்தார். நீதித் துறை தொடர்பான விடயங்களின் பதிவுகளைப் பாதுகாப்பதற்கெனத் தனிச் சபை ஒன்றும் இவரால் நிறுவப்பட்டது. தனியான நீதிமன்றங்களும் முதன் முதலில் இவராலேயே நிறவப்பட்டன. 8. கிலாபத்தில் ஏற்பட்ட அமைதியைத் தொடர்ந்து தேவைக்கு மேலதிகமான இராணுவ வீரர்களைச் சேவையிலிருந்து நீக்கினார். இவர்கள் விவசாயம், வியாபாரம் முதலாம் தொழில்களில் ஈடுபட வழி செய்யப்பட்டதால் ஸ்காத், கராஜ் போன்ற வரிகளை அர்சுக்குச் செலுத்தும் அளவுக்கு அவர்கள் மாறினர். இதனால் நாட்டில் நிதித் துறையில் ஏற்பட்ட நெருக்கடி ஓரளவுக்கு நீங்கியது.

கலீபா மலிக் கடைப்பிடித்த அரபு மயம் அல்லது அரபுத் தேசிய மயமாக்கள் கொள்கை கிலாபத்தின் நிர்வாக அலுவல்களை இலகுபடுத்திய போதிலும் உமையாக்களின் எழுச்சிக்கு அது பெரும் தடையாகவே அமைந்தது. அரபியரல்லாத மவாலிகள் உமையாக்கள் மீது அதிருப்தி கொண்டனர். குறிப்பாக இரான், இராக் பகுதிகளில் வாழ்ந்த மவாலிகள் இந்த நடவடிக்கையால் பெரிதும் பாதிக்கப்பட்டனர். உமையாக்களின் வீழ்ச்சிக்குக்கூட இது ஒரு காரணமாக அமைந்தது.

இவ்வறு உமைய கிலாபத்தை மீண்டும் உயிர்ப்பித்து சுமார் 20 வருடங்கள் வெற்றிகரமாக ஆட்சி செய்த கலீபா அப்துல் மலிக் கி.705ல் மரணமானார். இவரைத் தொடர்ந்து இவரது மூத்த மகன் அல்-வலீத் மலிக் மரணித்த அதே ஆண்டில் உமையாக்களின் அடுத்த கலீபாவாக வாரிசு நியமன அடிப்படையில் தெரிவானார். வலீதின் காலத்தில் நாட்டில் அமைதி நிலவியதால் கிலாபத்தை விருத்தி செய்வதிலதிக கவனம் செலுத்தினார். இந்தியா முதல் ஸ்பைன் வாரை இவரது ஆட்சி விஷாலிக்கப்பட்டிருந்தது.உமைய கலீபாக்கள் வரலாற்றிலிவ்ரது காலம் புகழ்மிக்க ஒரு காலமாகும்.ஏக காலத்தில் ஆசியா, ஆபிரிக்கா, ஐரோப்பா ஆகிய மூன்று கண்டங்களிலும் இஸ்லாம் பரவ இவர் காரணமாக இருந்தார்.இதனையே வில்லிய மூர் பின்வருமாறு குறிப்பிடுகிறார்."There is no other reign not excepting even that of Umar in-which Islam so spread abroad and was consolidated" (History of the Arabs). உலகிலுள்ள மிகப்பெரிய மஸ்ஜித்களில் ஒன்றான டமஸ்கஸ் ஜாமியா மஸ்ஜித் கலீபா வலீதினாலேயே நிறுவப்பட்டது.

இ.பி. 715ல் கலீபா வலீதின் மரணத்தைத் தொடர்ந்து அவரது சகோதரர்களுள் ஒருவரான ஸுலைமான் இப்னு அப்துல் மலிக் அதே ஆண்டில் கலீபாவானார். இரண்டு வருட குறுகிய கால ஆட்சியின் பின்ன்னர் கி.பி.717ல் கலீபா ஸுலைமான் மரணமானார். இவர் தனது மரணத்தறுவாயில் தனக்குப் பின் அடுத்த கலீபாவாக தனது தந்தையின் சகோதரரான அப்துல் அஸீஸின் மகன் உமரை நியமிப்பதாக நியமனப் பத்திரமொன்றை எழுதி வைத்திருந்தார். வகை வகையாய் உணவு சமைத்து உண்பதில் (Glutton) பிரியராக இருந்த இவர் செய்த சிறப்பு மிக்க பணியாகவும் இந்-நியமனப் பத்திரமே அமைந்தது. He was a glutton and was known for the voracity of his appettite. That was the cause of his death at a young age. (Hostory of Islam - Prof. Masudul Hasan)

கலீபா உமர் இப்னு அப்துல் அஸீஸ் (ரஹ்) ஹி: (99 - 101, 717 - 720)

கலீபா ஸுலைமானையடுத்து அவர் எழுதி வைத்திருந்த நியமனப் பத்திரத்தின் பிரகாரம் உமைய வம்சத்தின் அடுத்த கலீபாவக உமர் இப்னு அப்துல் அஸீஸ் அட்சிக்கு வந்தார். இவரது தந்தை அப்துல் அஸீஸ், கலீபா மர்வானின் மகனும் கலீபா அப்துல் மலிக்கின் சகோதரருமாவார்.

வலீதின் ஆட்சிக்காலத்தில் உமர் ஹிஜாஸின் ஆளுநராகச் செயல்பட்டார். இஸ்லாமிய நெறிமுறைகளைப் பேணியதாகவே அவரது நிர்வாகச் செயற்பாடுகள் அமைந்திருந்ததால் அப்பிராந்திய மக்களால் அவர் பெரிதும் மதிக்கப்பட்டார். இதனால் அவரது பெயரும் புகழும் பிரபல்யமடைந்தன. ஹிஜாஸில் இவரது நல்லாட்சியால் உண்டான அமைதியும் மகிழ்ச்சியும் கண்ட, அதுவரை ஹஜ்ஜாஜின் கெடுபிடிகளுக்கு உள்ளாகி அவரடு ஆட்சியில் அதிருப்தி அடைந்திருந்த மக்கள் அதிக எண்ணிக்கையில் மதீனாவில் வந்து குடியேறினர். தனது மாகாணத்திலிருந்து வெளியேறும் தேச துரோகிகளுக்கு கவர்னர் உமர் அடைக்கலம் அளிப்பதாக ஹஜ்ஜாஜ் கலீபாவிடம் முறையிடவே கலீபா வலீத் உமரைப் பதவி நீக்கம் செய்தது மட்டுமன்றி சிறையிலும் அடைத்தார்.

வலீதின் பின் ஆட்சிக்கு வந்த ஸுலைமான் உமரைச் சிறையில் இருந்து விடுவித்துத் தனது உற்ற துணையாகவும் பிரதம ஆலோசகராகவும் ஆக்கிக்கொண்டார். அத்துடன் நில்லாது தனக்குப் பின்னர் கலீபாவாக வரும் உரிமையையும் உமருக்கே வழங்கினார். கலீபா உமர் பின் அப்துல் அஸீஸ் கலீபா மலிக்கின் மகள் பாத்திமாவைத் திருமணம் செய்தார். இவரது தாயார் இரண்டாவது கலீபா உமர் (ரழி) யின் பேர்த்தியாவார். கலீபா ஸுலைமான் தன்னையே அவரின் வாரிசாக நியமனம் செய்துவிட்டுச் சென்றுள்ளார் என்ற செய்தியை அறிந்த உமர் மக்களை நோக்கி, "கலீபா ஸுலைமான் என்னைக் கலந்தாலோசிக்காமல் நான் விரும்பாத ஒரு காரியத்தைச் செய்துள்ளார். எனவே நீங்கள் வேறு ஒருவரைக் கலீபாவாகத் தேர்ந்தெடுத்துக் கொள்ளுங்கள்" எனக்கூறிய போது, " நீங்கள்தான் எமது கலீபா" என மக்கள் யாவரும் ஒருமித்துக் குரலெழுப்பினர். அப்போது உமர் அவர்களை நோக்கி, "நான் இறைவனுடைய கட்டளைக்கு அடிபணிந்து நடக்கும் வரை என்னைப் பின்பற்றுங்கள்" எனக் கூறி பதவியை ஏற்றுக் கொண்டார். பதவிக்கு வந்த உமர் தனது ஆட்சியை கிலாபதுர் ராஷிதாக்களைப் போன்று இஸ்லாமிய நெறிமுறைகளைப் பேணி நடக்கக்கூடிய ஆட்சியாக அமைத்துக் கொண்டார்.

ஆட்சிக்கு வந்த உமர் தன்னை கலீபா ஸுலைமானின் வாரிசாகக் கருதாமல் கலீபா உமரின் வாரிசாகவே எண்ணிச் செயற்படத் தொடங்கினார். கலீபாவின் பயணத்தேவைக்காக அரச குதிரை அவர்களுக்குய் அளிக்கப்பட்ட போது அதனை ஏற்க மறுத்து தனது கோவாறு கழுதையை பயன்படுத்தலானார். கலீபாவுக்கென இருந்த அரச மாளிகைக்குச் செல்லாது தனது சிறு வீட்டிலேயே குடியிறுந்தார். இதுவே கலீபாவின் உறையிடமாகவும், அலுவலகமாகவும் இருந்தது. தனது பாதுகாப்புக்கென்று வழங்கப்பட்ட காவலர்களையும் ஏற்க மறுத்தது மட்டுமன்றி தனக்கு அல்லாஹ்வின் பாதுகாப்பே போதுமானது எனவும் கூறினார். உண்மையில் இத்தகைய பண்புகள் கலீபா உமர் மீண்டும் கிலாபதுர் ராஷிதாவின் நிழலாட்சி ஒன்றையே ஸ்தாபிக்க நாடியிருக்கிறார் என்பதைத் தெளிவாகக் காண்பிக்கின்றன. இவரது ஆட்சி சிறந்து விளங்கியதற்கு முக்கிய காரணங்களாக இரண்டு விடயங்களைக் குறிப்பிடலாம். 1. உமரிடம் காணப்பட்ட மார்க்க ஞானம் 2. கவர்னராகப் பணிபுரிந்தபோது பெற்றுக்கொண்ட அனுபவங்கள்

கலீபா உமர் பின் அப்துல் அஸீஸ் தனதாட்சியில் பல மாற்றங்களைச் செய்தார். மக்கள் குறை கேட்டு ஆவண செய்த இவர், தனது உடமைகள் அனைத்தையும் 23000 திர்ஹம்களுக்கு விற்று, அப்பணத்தைப் பொது நிதியில் சேர்ப்பித்தார். கலீபா உஸ்மான் காலத்தில் நபியவர்களின் குடும்பத்தாரிடமிருந்து மர்வானால் அபகரிக்கப்பட்ட நிலத்துண்டுகளை மீண்டும் அவர்களிடமே பகிர்ந்தளித்தார். இது கண்டு உமையாக்கள் இவர் மீது வெறுப்பும், விரோதமும் கொள்ளலாயினர்.

இவருக்கு முன்பிருந்த உமைய கலீபாக்கள் அஜமிகளை அல்லது மவாலிகளை இரண்டாம் தரப் பிரஜைகளாகவே கருதி வந்தனர். ஆனால் இவர்கள் உமரின் காலத்தில் அரபிகளுடன் சரிசமமாகக் கணிக்கப்பட்டனர். பிற சமுதாயத்தினரான திம்மிகள் விடயத்தில் இவர் நீதியாக நடந்து கொண்டார். அவர்களுக்குத் தாராளமாக மதச் சுதந்திரம் வழங்கப்பட்டது. அவர்களது நலன்கள் நன்கு பாதுகாக்கப்பட்டதுடன் அவர்கள் மீது விதிக்கப்பட்டிருந்த அநியாய வரிகளையும் நீக்கினார். பைதுல் மாலின் நிதி விவகாரத்தில் மிகவும் கண்டிப்புக் காட்டிய கலீபா, பொது மக்களை வருத்தி வரி வசூலிப்பதைத் தடுத்து நிறுத்தினார்.

கலீபா உமருக்கு முன்னைய காலத்தில் இருந்து வந்த நீதிதுறையில் கவர்னருக்கிருந்த எதேச்சதிகாரப்போக்கை நீக்கி, அத்துறை சார்ந்த பொறுப்புக்கள் நீதிபதிகளிடம் ஒப்படைக்கப்பட்டன. திம்மிகளது மதாலயங்கள் அவர்களிடமே திருப்பி ஒப்படைக்கப்பட்டன. கலீபா முஆவியாவின் காலத்தில் அறிமுகப்படுத்தப்பட்டதாகக் கருதப்படும் அலி (ரழி) அவர்களையும் அவரது குடும்பத்தினரையும் வெள்ளிக்கிழமை குத்பாக்களில் சபித்து வந்த மோசமான வழக்கை நிறுத்தினார். இஸ்லாமிய அழைப்புப் பணி புரிவதைத் தனது இலட்சியமாகக் கொண்ட கலீபா அதனை அரச ஆதரவில் உத்தியோகபூர்வமாக மேற்கொள்ளவும் வழி செய்தார்.

கிலாபத்தின் பல்வேறு பகுதிகளுக்கும் பிர்சாரகர்களை அனுப்பி வைத்தார். சில போது அவரே நேரில் சென்று பிரசாரம் செய்தார். இஸ்லாமிய சட்டங்களையும் ஒழுக்கவியல் பெறுமானங்களையும் பாதுகாத்து அடுத்த பரம்பரைக்கு அளிக்கும் வகையில் ஹதீஸ்களைத் தொகுக்கும் பணியில் ஈடுபட்டார். இக்கால்த்தில் வாழ்ந்த இமாம் ஸுஹ்ரி, இப்னு ஹஸ்ம் போன்ற மேதைகள் இத்துறையில் கலீபாவுக்கு உறுதுணையாக இருந்தனர். இவரது காலத்தில் மேற்கொள்ளப்பட்ட முக்கிய பணிகளுள் ஒன்றாக இது கருதப்படுகிறது.

இவற்றுக்கு மேலாக நாட்டின் அபிவிருத்தியிலும் கவனம் செலுத்தினார். கிலாபத் முழுவதிலும் கிணறுகளும் வீடுகளும் மருத்துவமனைகளும் கட்டப்பட்டன. கைத்தொழில், விவசாயம் ஊக்குவிக்கப்பட்டன. திட்டமிட்ட அடிப்படையில் ஸகாத்தைத் திரட்டி பைதுல்மாலூடாக வழங்க வழி செய்யப்பட்டது. இதனால் இவரது காலத்தில் ஸகாத் வெறும் தகுதி கொண்டவர்களைக் காண முடியாது கொண்டவர்களைக் காண முடியாது போனதால் அந்த ஸகாத் வெளியிடங்களுக்கு அனுப்பி வைக்கப்பட்டதாக வரலாறு கூறுகிறது.

கண்டிப்புக்காட்ட வேண்டிய இடத்தில் கண்டிப்பாக நடந்து கொண்டார். ஒழுக்கவீனத்தை அவர் எச்சமயத்திலும் அனுமதிக்கவில்லை. ஜிஹாதின் போது இஸ்லாத்தின் வரையறைகளை மீறக்கூடாதென வலியுறுத்தினார். போர்க்கைதிகள் நல்ல முறையில் நடத்தப்பட்டனர். அன்பையும் அறத்தையும் போதிக்கவென விஷேட சிறை அதிகாரிகள் நியமிக்கப்பட்டனர்.

இவ்வாறு சாதனைக்கு மேல் சாதனை செய்த இஸ்லாமிய சிர்திருத்த வரிசையில் முதல்வராகக் கருதப்படுகின்ற கலீபா உமர் பின் அப்துல் அஸீஸ் ஹி.101ல் மரணமானார். இவர் நஞ்சூட்டிக் கொலை செய்யப்பட்டதாகவும் கூறப்படுகின்றது.

உமையாக் காலத்து நிர்வாக அமைப்பு சட்டவாக்க உரிமை

இஸ்லாத்தின் இக்கருத்தியலை குலபாஉர் ராஷிதூங்கள் காலத்தைப் போலவே உமையாக்கள் காலத்தின் ஆட்சியாளர்கள் ஏற்று அமுல் நடத்தினர். தேவையின் நிமித்தம் இஜ்திஹாதும் மேற்கொள்ளப்பட்டாலும் கிலாபதுர் ராஷிதாவில் போல மஜ்லிஸ் - அஷ்ஷூரா மூலமன்றி தனிப்பட்ட முறையிலேயே மேற்கொள்ளப்பட்டது.

கலீபாத் தெரிவு பரம்பரைக்கு முக்கியத்துவம் கொடுத்து ஆட்சியாளர்களைத் தெரிவு செய்து கொண்ட அவர்கள் கலீபாவுக்கு அரசியல், ராணுவ, நிர்வாக, நிதி, நீதித் துறைகளின் தலைமை அதிகாரி அந்தஸ்து வழங்கினர். மஜ்லிஸ் - அஷ்ஷூரா பெயரளவிலேயே இயங்கியது. வாரிசு நியமன அடிப்படையில் தெரிவாகும் அடுத்த கலீபாவுக்கு நடப்பு கலீபா தலைநகரிலுள்ள பொது மக்களிடமும் உயர் அதிகாரிகளிடமும் பைஅத் பெறப்பட்டது. வெளிப் பிரதேச மக்களிடம் மாகாண கவர்னர்கள் மூலமாகத் தனது விசுவாச பிரமாணத்தை வழங்கினர். மொத்தத்தில் உமைய ஆட்சி முடியாட்சிக்கு இணையானதாகவே இருந்தது.

டமஸ்கஸ் நகரைத் தலைநகராகக் கொண்டு ஆட்சி செய்த உமையாக்களது ஆட்சியின் அடையாளச் சின்னமாக பிரம்பும் மோதிரமும் காணப்பட்டன. உமர் இப்னு அப்துல் அஸீஸைத் தவிர ஏனைய அனைத்து கலீபாக்களும் தமக்கென நிர்மாணிக்கப்பட்ட தனி மாளிகையிலேயே தங்கினர். பெரும்பாலும் தலைநகரிலேயே வாழ்ந்த கலீபாக்களுக்கு ம்ஸ்ஜித்களில் மக்ஸூரா எனப்பட்டதனி இடங்கள் அமைக்கப்பட்டதோடு அவர்கள் தொழுது முடியும் வரை மெய்க்காவலர்களால் பாதுகாக்கப்பட்டும் வந்தனர்.

தலைநகரையும் அதனைச் சூழவுள்ள பகுதிகளையும் கலீபாக்களே நேரடியாகக் கண்காணித்து வந்தனர். ஏனைய பகுதிகளைக் கவனிக்கவென கவர்னர்கள் நியமிக்கப்பட்டு உள்னாட்டு அலுவல்கள் அனைத்தும் அவர்களது பொறுப்பில் விடப்பட்டிருந்தன.

உமையாக் கால மாகாணங்கள் 1. இராக் : இதற்குக் கிழக்கில் இருந்த சகல பகுதிகளும் இதன் கீழ் இருந்தது. (Babilonia, கார்தியா, ஈரான், சிந்து.......) தலைநகர் கூஃபா 2. எகிப்து : இதன் மேற்கு, கிழக்குப் பகுதிகள் 3. ஹிஜாஸ் : பஹ்ரைன், ஓமான் தவிர்ந்த முழு அரேபியாவும் 4. ஜஸீரா : மெசப்பத்தேமியா, ஆர்மீனியா, அஸர்பைஜான், சின்னாசியா 5. ஆபிரிக்கா : வட ஆபிரிக்கா, ஸ்பெய்ன், சிஸிலி, போல்டிக் தீவுகள்

வாலி எனப்பட்ட மாகாண கவர்னர்கள் தம்து தேவைக்கு ஏற்ப உதவி மாகாண அதிபதிகளையும் ஆமில் எனப்பட்ட இணைப்பு அதிகாரிகளையும் நியமித்துக் கொண்டனர். வெளிநாட்டு அலுவல்களில் கலீபாவின் அனுமதியைப் பெற வேண்டியிருந்த வாலிகள் ஐங்காலத் தொழுகையை நிறைவேற்றல், இராணுவத்துக்குத் தலைமை தாங்குதல், நீதி நிர்வாகத்துக்குப் பொறுப்பாக இருத்தல் போன்ற விடயங்களுக்கும் பொறுப்பாக இருந்தனர்.

மாகாண நிதி நிதி நிர்வாகத்தைக் கவனிப்பதற்கென ஸாஹிபுல் ஸராஜ் எனப்பட்ட நீதித்துறை அதிகாரிகளும் ஒழுங்கு, கட்டுப்பாடு முதலானவற்றை நிலைநாட்ட ஸாஹிபுஷ் ஷுர்தா எனப்பட்ட பாதுகாப்பு அதிகாரிகளும் நியமிக்கப்பட்டிருந்தனர். நீதி நிர்வாகத்தைப் பேணவென காழிகள் நியமிக்கப்பட்டனர். உயர் நீதியரசரை கலீபா நியமிக்க மாகாணங்களுக்கான தலைமை நீதிபதிகளை உயர் நீதியரசரே நியமித்து வந்தார். மாகாண நீதிபதிகளுக்கு தமக்குக் கீழ் துணை நீதிபதிகளை நியமித்துக் கொள்வதற்கான உரிமை இருந்தது. இவர்கள் பின்வரும் நடவடிக்கைகளை மேற்கொண்டனர். 1. தர்மச் சொத்துக்கள், அநாதைகளின் சொத்துக்களைப் பராமரித்தல். 2. வழக்குகளை விசாரித்துத் தீர்ப்பளித்தல். 3. சமயக் கடமைகள் தொடர்பான வழக்குகளை விசாரித்துத் தீர்ப்பளித்தல்.

உமையாக்கள் தமது நிர்வாகத்தைத் திறன்பட செய்யும் நோக்கில் நிர்வாகத்தை 5 பகுதிகளாகப் பிரித்தனர். 1. தீவானுல் கராஜ் - நிதி, வரித் திணைக்களம் 2. தீவானுல் ஜிந்த் - இராணுவத் திணைக்களம் 3. திவானுல் ரஸாஇல் - ஆவணத் திணைக்களம் 4. திவானுல் காதம் - பதிவுத் திணைக்களம் 5. தீவானுல் பரீத் - தபாற் திணைக்களம்

பின்வருவன உமைய ஆட்சியில் வருமான மூலங்களாகும். 1. முஸ்லிமல்லாதோரிடம் இருந்து அவர்களது வருமான ஏற்றத் தாழ்வுகளுக்கு ஏற்ப அறவிடப்பட்ட ஜிஸ்யா எனப்படும் தலாவரி. 2. சராஜ் எனப்பட்ட நிலவரி. 3. கனீமா 4. முஸ்லிம் படை போருக்குச் செல்லும் போது சண்டை நிகழாத நிலையில் கிடைக்கும் பொருட்கள். 5. உஷ்ர் - அங்க வரி. 6. ஸதகா 7. தண்டப் பணம் 8. பூதல் சொத்துக்கள் இப்படிக் கிடந்த வருவாய்களில் ஸகாத் மூலம் கிடைத்தவற்றை அல் குர்ஆன் குறிப்பிடும் எட்டுப் பிரிவினருக்கு வழங்கினர். ஏனைய வருவாய்கள் நிர்வாக, நீதி, சமூக, இராணுவ, சமூக நலன் பணிகளுக்குப் பயன்படுத்தப்பட்டன.

அப்பாஸியர்

கி.பி. 75ஒல் உமையாக்களின் வீழ்ச்சியைத் தொடர்ந்து அபுல் அப்பாஸ் அஸ்ஸ்ப்பாஹ் ஆட்சிபீடமேறியதோடு ஆரம்பமாகிய அப்பாஸிய கிலாபத் கி.பி. 1258ல் ஜங்கீஸ்கானின் மகன் ஹுலாக்குக் கான் பக்தாதைக் கைப்பற்றி கடைசி அப்பஸிய கலீபாவான முஃதஸிமைக் கொன்ற நிகழ்வோடு முடிவடைகின்றது. ஏறக்குறைய ஐந்து நூற்றாண்டுகள் இவ்வாட்சி நீடித்தது.

அப்பாஸியரது எழுச்சியைத் தொடர்ந்து இஸ்லாமிய அரசியல் வாலாற்றில் பல புதிய மாற்றங்கள் ஏற்பட்டன. ஸிரியாவில் இருந்த தலை நகர் ஈராக்குக்கு மாற்றப்பட்டது. அதுவரை ஸிரிய நாட்டு அரபு மக்கள் ஆட்ச்யதிகாரத்திலும் சமூக அந்தஸ்திலும் வகித்த செல்வாக்கு மறைந்து போனது.மேற்காசியாவில் காலூன்றியிருந்த எல்லாவகையான முன்னேற்றங்களும் கிழக்காசியாவை நோக்கி நகரலாயின. அப்பாஸியர் ஆட்சியிலமரும் வரை கிலாபத்தில் காணப்பட்டு வந்த ஒருமுகப்பாடு சீர்குலைந்து போனது. தனித்தனி ஆட்சியாளர்களின் கீழ் பல இராச்சியங்கள் தோன்றலாயின. காலப்போக்கில் அப்பாஸிய கலீபாக்கள் வலிமை இழந்துபோக தனித்தனியான ஆளுனர்களின் கிழ் பல சிற்றர்சுகள் தோற்றம் பெற்றன. உமையாக் காலம் வரை கிலாபத்திலும் சமூகத்திலும் காணப்பட்டு வந்த அரபுப் பண்பாடுகளும் பழக்கவழக்கங்களும் செல்வாக்கிழக்க பாரசீக நாகரிக கலாசாரப் பண்பாடுகளே மக்களால் விரும்பிப் பின்பற்றப்பட்டன. என்றுமில்லாத வகையில் கலை, கலாசார, நாகரிகத் துறைகள் அசாதாரண வளர்ச்சி கண்டன. இ ந் நிலையை பிரான்ஸிய வரலாற்றாசிரியர் ஒருவர் பின்வருமாறு குறிப்பிடுவது நோக்கத்தக்கது.

"ஆரம்ப கால அப்பாஸியரின் ஆட்சிக்காலம்கீழைத்தேய முஸ்லிம்களின் பிரகாசம் பொருந்திய காலப்பிரிவாகவே திகழ்ந்தது."

அப்பாஸியர்

கி.பி. 75ஒல் உமையாக்களின் வீழ்ச்சியைத் தொடர்ந்து அபுல் அப்பாஸ் அஸ்ஸ்ப்பாஹ் ஆட்சிபீடமேறியதோடு ஆரம்பமாகிய அப்பாஸிய கிலாபத் கி.பி. 1258ல் ஜங்கீஸ்கானின் மகன் ஹுலாக்குக் கான் பக்தாதைக் கைப்பற்றி கடைசி அப்பஸிய கலீபாவான முஃதஸிமைக் கொன்ற நிகழ்வோடு முடிவடைகின்றது. ஏறக்குறைய ஐந்து நூற்றாண்டுகள் இவ்வாட்சி நீடித்தது.

அப்பாஸியரது எழுச்சியைத் தொடர்ந்து இஸ்லாமிய அரசியல் வாலாற்றில் பல புதிய மாற்றங்கள் ஏற்பட்டன. ஸிரியாவில் இருந்த தலை நகர் ஈராக்குக்கு மாற்றப்பட்டது. அதுவரை ஸிரிய நாட்டு அரபு மக்கள் ஆட்ச்யதிகாரத்திலும் சமூக அந்தஸ்திலும் வகித்த செல்வாக்கு மறைந்து போனது.மேற்காசியாவில் காலூன்றியிருந்த எல்லாவகையான முன்னேற்றங்களும் கிழக்காசியாவை நோக்கி நகரலாயின. அப்பாஸியர் ஆட்சியிலமரும் வரை கிலாபத்தில் காணப்பட்டு வந்த ஒருமுகப்பாடு சீர்குலைந்து போனது. தனித்தனி ஆட்சியாளர்களின் கீழ் பல இராச்சியங்கள் தோன்றலாயின. காலப்போக்கில் அப்பாஸிய கலீபாக்கள் வலிமை இழந்துபோக தனித்தனியான ஆளுனர்களின் கிழ் பல சிற்றர்சுகள் தோற்றம் பெற்றன. உமையாக் காலம் வரை கிலாபத்திலும் சமூகத்திலும் காணப்பட்டு வந்த அரபுப் பண்பாடுகளும் பழக்கவழக்கங்களும் செல்வாக்கிழக்க பாரசீக நாகரிக கலாசாரப் பண்பாடுகளே மக்களால் விரும்பிப் பின்பற்றப்பட்டன. என்றுமில்லாத வகையில் கலை, கலாசார, நாகரிகத் துறைகள் அசாதாரண வளர்ச்சி கண்டன. இ ந் நிலையை பிரான்ஸிய வரலாற்றாசிரியர் ஒருவர் பின்வருமாறு குறிப்பிடுவது நோக்கத்தக்கது.

"ஆரம்ப கால அப்பாஸியரின் ஆட்சிக்காலம்கீழைத்தேய முஸ்லிம்களின் பிரகாசம் பொருந்திய காலப்பிரிவாகவே திகழ்ந்தது."

சுமார் ஐந்து நூற்றாண்டுகளைக் கொண்டிருந்த இவர்களது ஆட்சியின் முதல் ஒரு நூற்றாண்டு காலம்தான் மிகவும் முக்கியத்துவம் மிகுந்த காலப் பிரிவாகவும் அறிவியல் துறையின் பொற்காலமாகவும் திகழ்ந்ததென்பர். பின்னைய காலப்பகுதி அப்பாஸிய ஆட்சியின் வீழ்ச்சிப் பருவமாகும். இக்காலப் பிரிவில் கலீபாக்கள் ஆட்சியாளர்களாகத் திகழ்ந்தபோதும் அவர்கள் வெறுமனே பொம்மை ஆட்சியாளர்களாக இருக்க சிற்றரசர்களே கிலாபத்தை வழி நடாத்திச் சென்றனர்.

அப்பாஸிய ஆட்சியாளர்கள்

1. அபுல் அப்பாஸ் அஸ்ஸப்பாஹ் (750 - 754)

2. அல் மன்ஸூர் (754 - 775)

3. அல் மஹ்தி (775 - 785)

4. அல் ஹாதி (785 - 786)

5. ஹாரூன் ரஷீத் (786 - 809)

6. அல் அமீன் (809 813)

7. அல் மாமூன் (813 - 833)

8. அல் முஃதஸிம் (833 - 842)

9. அல் வாஸிக் (842 - 847)

10. அல் முதவக்கில்847 - 861)

தேர்ந்தெடுக்கப்பட்ட பின்வரும் அப்பாஸிய கலீபாக்களின் அரசியற் பங்களிப்புகள்

கலீபா மன்ஸூர் (754 - 775)

அபுல் அப்பாஸைத் தொடர்ந்து அப்பாஸிய கிலாபத்தின் அடுத்த கலீபாவாக அபூ ஜஃபர் அப்துல்லாஹ் எனும் இயற் பெயர் கொண்ட இவர் மன்ஸூர் என்ற பதவிப் பெயரோடு ஆட்சியில் அமர்ந்தார். அபுல் அப்பாஸ் தனது இறுதிக் காலத்தில் தனது சகோதரன் மன்ஸூரை அடுத்த வாரிசாகவும் அவருக்கு அடுத்த வாரிசாக அபுல் அப்பாஸினதும் மன்ஸூரினதும் மாமன் ஈஸா இப்னு மூஸாவையும் நியமித்திருந்தார்.

கலீபா மன்சூரின் பதவியேற்பு இஸ்லாமிய அரசியல் வரலாற்றில் மிக முக்கியத்துவம் வாய்ந்த ஒரு நிகழ்ச்சியாகும். அவருடைய ஆட்சி முறை அரேபியருடைய அரசியல் வரலாற்றில் கீர்த்தி மிகுந்த சகாப்தமொன்றைத் தோற்றுவித்தது. அசாதாரணத் திறமை வாய்ந்த கலீபா அல் மன்சூரின் முன்மாதிரி பிற்கால அப்பாஸிய கலீபாக்களால் சில தலைமுறைகள் வரை பின்பற்றப்பட்டது. கலீபா மன்சூர் தனது திறமையால் அப்பாஸிய ஆட்சியைப் பலப்படுத்தியதனாலேயே அவருக்குப் பின்னர் அப்பாஸியாக்கள் பலர் ஆட்சிபீடமேற முடிந்தது. அஸ்ஸப்பாஹ் அப்பாஸிய கிலாபத்தின் முதல் கலீபாவாக இருந்த போதிலும், மிகக் குறுகிய காலத்தில் அப்பாஸிய ஆட்சியைப் பலப்படுத்த முடியவில்லை. அவரால் இயலாமற் போன இப்பாரிய பணியை கலீபா மன்சூர் பூர்த்தி செய்தமையால், உண்மையில் இவரே அப்பாஸிய கிலாபத்தின் ஸ்தாபகர் என்று கருதப்படுகிறார்.

மன்சூரின் அரசியல் வெற்றிகள்

கலீபா மன்சூர் பதவிக்கு வந்தவுடன் ஆட்சியைப் பலப்படுத்தவே முதலில் முயன்றார். ஆட்சியைப் பங்குபோட முயன்றவர்களையெல்லாம் அடக்கியொடுக்கி, சிதறுண்டு கிடந்த இஸ்லாமியப் பேரரசை ஒண்றினைப்பதில் அக்கறை எடுத்தார். இம்முயற்சியில் வெற்றி பெறுவதற்காக அவர் தமது உடல், பொருள், ஆவி அனைத்தையும் அர்ப்பணித்ததோடு, பயங்கரமும் கொடுமைகளும் நிறைந்த அடக்குமுறைகளையும் கையாண்டார்.

முதல் கட்டமாக தனது சிறிய தந்தை அப்துல்லாஹ் இப்னு அலியின் புரட்சியை அடக்கத் திட்டமிட்டார். அஸ்ஸப்பாஹ்வினால் கிலாபத்தின் வாரிசாக நியமிக்கப்பட்டிருந்த இவர் தனக்கு கிலாபத்தில் உரிமை வேண்டுமெனக்கோறி புரட்சியில் ஈடுபட்டார். ஹர்ரான் போன்ற பிரதேசங்களைக் கைப்பற்றி அப்பிரதேசங்களுக்குத் தானே கலீபா எனப் பிரகடனம் செய்து மக்களிடம் பைஅத்தும் பெற்றுக் கொண்டார். இந்நிலையில் அப்துல்லாஹ்வின் புரட்சியை அடக்குவதற்காக அபூ முஸ்லிமின் தலைமையில் ஒரு படையை அனுப்பி வைத்தார். கலீபாவின் படைக்கும் அப்துல்லாஹ்வின் படைக்குமிடையில் இடம்பெற்ற போராட்டத்தில் (நிசிப்பின் போர் - 754) அப்துல்லாஹ் கைது செய்யப்பட்டு சிறைபிடிக்கப்பட்டார். அப்துல்லாஹ்வை உடனடியாகக் கொன்று விடுவதால் கிலாபத்தில் பாரிய பூசல்கள் தோன்றும் என்று அஞ்சிய மன்சூர் மிகத் தந்திரமாக அவரை ஒழித்துக்கட்டத் தீர்மானித்தார். அவ்வகையில் உப்பினாலான அடித்தளமொன்றின் மீது நிர்மாணிக்கப்பட்ட ஒரு மாளிகையில் அப்துல்லாஹ் குடியமர்த்தப்பட்டார். சிறிது காலத்தின் பின் அப்பகுதியில் பெய்த பெரு மழையினால் மாளிகையின் அடித்தளம் கரைந்து மாளிகை வீழ்ந்ததால் அதனுள்ளே அகப்பட்டுக் கொண்ட அப்துல்லாஹ் அந்த அனர்த்தத்திலேயே மரணமானார். இந்நிகழ்வு கி.பி.764ல் இடம்பெற்றது.

எதிரிகளை அழித்தொழிக்கும் படலத்தின் அடுத்த கட்டமாக அமைந்தது அபூ முஸ்லிம் குராஸானின் கொலையாகும். அப்பாஸிய கிலாபத்தின் தோற்றத்திலும் அதன் வளர்ச்சி, வியாபகத்திலும் அபூ முஸ்லிமுக்கு கனிசமான பங்குண்டு. இவரது ஈர்ப்பு மிக்க பேச்சாற்றலால் கவரப்பட்ட ஏராளமான மக்கள் அப்பாஸியரை ஆட்சிபீடம் ஏற்றுவதில் முனைப்புக் காட்டினர். குராஸான் பிரதேசத்தில் இவர் சக்தி வாய்ந்த ஒருவராக விளங்கினார். ஈரானின் தேசிய வீரராக மதிக்கப்பட்ட அவரை குராஸானியர் கடவுளின் அவதாரம் என்றனர். அப்பாஸிய கிலாபத்தை நிறுவுவதற்குக் காரணாமாயிருந்த இவருக்கு இவரது விரலசைவாலேயே அதனை அழித்து விடக் கூடிய அளவுக்கு மக்கள் மத்தியில் ஏகப்பட்ட செல்வாக்கு இருந்தது. இத்தகைய ஒருவரை விட்டுவைத்தால் அவர் தனது செல்வாக்கைப் பயன்படுத்தி தனது ஆட்சியைக் கவிழ்க்கவும் தயங்கமாட்டார் எனப் பயந்த கலீபா மன்சூர் வேறு சில காரணங்களையும் முன்வைத்து ஒரு சந்தர்ப்பத்தில் தனது ஏவலாளர் ஒருவர் மூலம் அபூமுஸ்லிமையும் ஒழித்துக் கட்டினார்.

அபூ முஸ்லிமைக் கலீபாதான் கொலை செய்தார் என்பதை அறிந்த குராஸானிய மக்கள் கிலாபத்துக்கெதிரான கிளர்ச்சிகளில் ஈடுபட்டனர். ஒரு கட்டத்தில் இக்கிளர்ச்சிகள் உச்சக்கட்டத்தை அடைந்த போது அவற்றை அடக்குவதற்காக மன்ஸூர் தனது மகன் மஹ்தி சகிதம் தளபதி இப்னு குஸாமாவின் தலைமையில் ஒரு படையை அனுப்பி கிளர்ச்சிகளுக்கு முடிவு கட்டினார்.

குராஸானியரின் கிளர்ச்சியால் உந்தப்பட்ட, காஸ்பியன் கடலுக்கு மேற்குப் பக்கமாக வாழ்ந்து வந்த்த தபரிஸ்தான் பிரதேச மக்களும் அப்பாஸிய கிலாபத்துக்கெதிரான கிளர்ச்சிகளில் ஈடுபட்டனர். இவர்கள் முன்னமே அப்பாஸிய கிலாபத்தை ஏற்று அங்கீகரித்திருந்த ஒரு பழம்பெரும் மதப்பிரிவினராவர். இஸ்பாஹின் என்பாரின் தலைமையில் அங்கு வாழ்ந்த முஸ்லிம்களையும் அவ்வப்போது கொன்று குவித்துப் புரட்சி செய்து வந்த இவர்களின் கொட்டத்தை அடக்குவதற்காக மன்ஸூர் அனுப்பிய அரச படை இஸ்பாஹினைக் கொன்று கிளர்ச்சிகளை முடிவுக்குக் கொண்டுவந்தது.

குராஸானியரும் தபரிஸ்தானியரும் கிலாபத்துகு எதிராகக் குழப்பங்கள் விளைவித்த அதே காலப்பகுதியிலேயே தைலம் மற்றும் ஜீலான் போன்ற பகுதிகளிலும் புரட்சிகள்வெடித்தன. மன்ஸூரின் படையினருக்கு இவர்களை எதிர்ப்பதில் ஆறம்பத்தில் சிரமங்கள் இருந்தபோதும் அரச படையினரின் இறுதிக்கட்ட நடவடிக்கைகள்வெற்றியைக் கொடுத்தன.

இதே காலப்பிரிவில் பாரசீகத்தைச் சேர்ந்த ரவேந்தியா எனும் பகுதியில் வாழ்ந்து வந்த மக்களும் கலீபவுக்குப் புது வகையிலான தலையிடியொன்றைக் கொடுத்து வந்தனர். "Khalifa is the Incarnation of God" - "ஆட்சியாளர் எனப்படுபவர் இறைவனின் அவதாரமே" enum akiithaawukku மாற்றமான புது வகைச் சிந்தனையொன்றை இவர்கள் தாம் வாழ்ந்த பிராந்தியத்தில் பிரகடனப்படுத்தினர். ஒரு சமயம் இவர்கள் மன்ஸூரின் அரண்மனைக்கு முன்பாகக் கூடி நின்று, கலீபா இறைவனின் தோற்றத்தில் மறு அவதாரம் எடுத்திருப்பதாகவும் அவரே சகல வசதிகளையும் மக்களுக்குச் செய்து தருவதாகவும் கோசமெழுப்பினர். இது கண்டு ஆத்திரமடைந்த கலீபா இவர்களின் அட்டகாசத்தை அடக்குவதற்காக கடுமையான நடவடிக்கைகளை மேற்கொள்ள நிர்ப்பந்திக்கப்பட்டார். இதனால் கோபமடைந்த ரவேந்தியர் கல்லிபாவைக் கொன்றுவிடவும் துணிந்தனர். ஈற்றில் தனது இராணுவத்தின் உதவி கொண்டு, ரவேந்தியர்களில் ஏராள்மானோர் கொல்லப்பட்டதன் மூலம் இக்கிளர்ச்சித்தீ முற்றாகவே அணைக்கப்பட்டது.

மறுபக்கமாக ஷீஆக்களும் கிலாபத்துக்குப் பெரும் தொல்லைகளைக் கொடுத்து வந்தனர். தமக்குக் கிடைக்கவேண்டிய ஆட்சியுரிமையை அப்பாஸியர் அபகரித்துக் கொண்டதாகப் பிரசாரம் செய்த இவர்கள், இமாம் ஹஸனின் கொள்ளுப் பேரர்களான முஹம்மத்("நஃப்ஸ்ஸூஸ்ஸகீ"), இப்ராஹீம் ஆகியோரின் தலைமையில் கிலாபத்துக்கு எதிராகக் கிளர்ச்சி செய்தனர். ஒரு கட்டத்தில் மன்ஸூரின் தாக்குதலின்போது தப்பியோடிய இவ்விருவரும் மதீனாவிலிருந்தும் கூபாவிலிருந்தும் இருமுனைப் போராட்டங்களை நடாத்தினர். மன்ஸூரின் படையினது கொடூரமான தாக்குதலால் இரு சகோதரர்களும் கொல்லப்பட்டதோடு கிளர்ச்சிக்கும் முடிவு கட்டப்பட்டது. கி.பி. 762ல் இருவரும் கொல்லப்பட்டனர்.இப்புரட்சியின்போது இரு சகோதரர்களதும் பக்கம் நின்ற ஒரே காரணத்துக்காக மதீனாவில் இமாம் மாலிகும் கூபாவில் இமாம் அபூ ஹனீபாவும் சிறைப்பிடிக்கப்பட்டுத் தண்டிக்கப்பட்டனர்.

இவ்வாறு உள் நாட்டில் தனக்க்கெதிராகத் தோன்றிய அத்தனை எதிர்ப்புக்களையும் கலீபா மன்ஸூர் முறியடித்து வெற்றி கண்ட போதும் கிலாபத்துக்கு வெளியே பைசாந்தியரின் அடாவடித்தனகளுக்கும் முடிவுகாண வேண்டிய நிர்ப்பந்தம் கலீபாவுக்கு இருந்தது. இவர்கள் ஏற்கெனவே முஸ்லிம்களிடம் தாமிழந்திருந்த பிரதேசங்களை மீண்டும் கைப்பற்றி அட்டகாசம் புரிந்தனர். இவர்களின் கொட்டத்தை அடக்க மேற்க்கொண்ட யுத்தத்தின்போது ஈற்றில் பைசாந்தியப் பேரரசன் முஸ்லிம்களோடு 7 வருட கால நீடிப்பில் ஒரு சமாதான உடன்படிக்கையொன்றைச் செய்து கொண்டான்.

இவ்வாறே ஆர்மீனியா, மோசுல், ஹிராத் முதலாம் பகுதிகளில் இடம்பெற்ற புரசிகளும் வெற்றிகரமாக முறியடிக்கப்பட்டன. மன்ஸூரினது காலத்திலேயே க்ந்தகாரும் கைப்பற்றபட்டது. இதன்பின் கிலாபத்தின் எல்லைகளைப் பலப்படுத்தும் நடவடிக்கைகளில் கலீபா முனைப்புக் காட்டிய கலீபா தனதாட்சிக்குட்பட்ட பகுதிகளைப் பலப்படுத்துவதிலும் அபிவிருத்தியடையயச் செய்யும் காரியங்களிலும் ஈடுபடலானார்.

இதன் ஒருகட்டமாக தனக்கெனப் புதிதாக ஒரு தலை நகரை (பக்தாதில்) நிர்மாணிக்கும் பணியில் கவனம் செலுத்தினார். அப்பாஸியரின் உண்மையான தாபகர் எனக் கொள்ளப்படுகின்ற இவர் ஷீஆக்களில் ஒரு பிரிவினரான அலவியரின் செல்வாக்கிற்கு உட்பட்டிருந்த கூபா நகருக்குப் பதிலாக பக்தாதைத் தலை நகராக்கினார். தானே திட்டமிட்டுப் பொருத்தமான இடத்தில் பொருத்தமான அமைப்பில் பக்தாதை நிர்மாணித்ததோடு பல நாட்டு வணிகர்களும் அறிஞர்களும் ஒன்றுகூடும் மையமாகவும் அந்த நகரை மாற்றி அமைத்தார். காலித் பின் பர்மகீயின் செல்வாக்கினால் அந்த நகர் மேலும் செலுமைபெற்றது.22 வருடங்கள் ஆட்சி செய்த இவர் தனது வாழ்விலும் நடத்தையிலும் முன்மாதிரியான ஒருவராக நடந்துகொண்டார். இவரிடம் காணப்பட்ட பல்பரிமாண ஆளுமைப் பண்புகள் இஸ்லாமிய வரலாற்றில் இவரைத் தனித்துவம் மிக்க சிறப்புக்களைக் கொண்டவராக மாற்றின.

ஹாரூன் ரஷீத்

உலகம் ஈன்றெடுத்த மாபெரும் அரசர்களுள் ஒருவரான இவர், கலீபா மஹ்திக்கும் கைஸூரான் என்பவருக்கும் மகனாக கி.பி. 763 பெப்ரவரி மாதமன்று "ரை" நகரில் பிறந்தார். யஹ்யா பர்மகீ ஹாரூனின் இளமைக்கால ஆசானாவார். 786ல் கலீபாவான இவரின் ஆட்கிக்காலத்தில் அரசியல் வரலாற்றில் புகழ் மிக்க ஒரு சகாப்தம் தோற்றம் பெற்றதெனலாம். பல திறமைகளை ஒருங்கே பெற்றிருந்த ஹாரூன் திறமை மிக்கவர்களையே தனது நிருவாகிகளாக அமர்த்திக்கொண்டதால் அவரது ஆட்சி மென்மேலும் புகழ்பூத்து விளங்கியது. அரச நிர்வாக விடயங்களில் தனது தாயார் கைஸூரானையே தனது ஆலோசகராக நியமித்துக் கொண்டார். ஹாரூனுடைய ஆட்சியின் சிறப்புக்கு இக்காலத்தில் புகழ்பூத்து விளங்கிய பர்மகீ குடும்பத்தாரின் பங்களிப்பு மகத்தானதாகும்.

சுமார் 23 ஆண்டு காலம் இஸ்லாமியப் பேரரசை ஆட்சி செய்த கலீபா ஹாரூன் அல் ரஷீத் தமது பண்பு நலங்களாலும் சேவைகளாலும் உலக வரலாறு கண்டௌன்னத ஆட்சியாளர்களுள் ஒருவராகக் கருதப்படுகிறார். மத பக்தி மிகுந்த அவர் இஸ்லாமிய நெறிமுறைகளை தவறாது பின்பற்றி அதன்படி ஒழுகினார். தினந்தோறும் கட்டாயத் தொழுகையைத் தவிர 100 ரகாஅத் 'நஃபில்' தொழுகையை நிறைவேற்றினார். தினந்தோறும் 1000 திர்ஹம்களை தமது சொந்தப் பணத்திலிருந்தும் அரசாங்க நிதியிலிருந்தும் ஏழைகளுக்கு தர்மம் செய்தார். தமது ஆட்சிக் காலத்தின் போது அடிக்கடி மக்காவுக்குச் சென்று ஹஜ் கடமையை நிறைவேற்றினார். இவ்வாறு இவர் 9 தடவை ஹஜ் சென்றார். ஒவ்வொரு முறையும் பெருந்த்தொகையான பணத்தை மக்காவில் தர்மம் செய்தார்.

மக்கள் நலனில் அக்கறை கொண்டிருந்த அவர் மக்கள் மகிழ்ச்சியையே தமது மகிழ்ச்சியாகக் கருதினார். மக்கள் குறைகளை உடனுக்குடன் அறிந்து ஆவன செய்வதற்காக இரவு நேரங்களில், பக்தாத் தெருக்களிலெல்லாம் மாறு வேடத்தில் சுற்றித் திரிந்தார். கிழக்கு முதல் மேற்கு வரை மக்கள் குறைகளைத் தெரிந்து கொள்வதற்காக அடிக்கடி பிரயாணம் செய்தார். கலீபா ஹாரூன் இராச்சியம் முழுவதிலும் கடுமையான பாதுகாப்பை ஏற்படுத்தியிருந்தார். இதனால் யாத்திரிகர்கள், பிரயாணிகள், வர்த்தகர்கள் அனைவரும் பயமின்றிப் பயணிக்க முடிந்தது. மக்களின் நலன் கருதிப் பாடசாலைகள், விடுதிகள், மருத்துவமனைகள், பள்ளி வாசல்கள் முதலியவற்றையும் நிறுவினார்.

கலீபா ஹாரூன் இயல்பாகவே வீரமும் துணிவும் மிக்கவராக விளங்கினார். புனிதப் போர் புரிவதில் அளவுகடந்த ஆர்வம் காட்டினார். அவசர வேளைகளில் தாமே படையெடுத்துச் சென்று போர் புரிந்தார். வெற்றி வாய்ந்த அரசாங்க நிர்வாகியாக விளங்கிய இவர் மிகத் திறமையான முறையில் இராச்சிய நிர்வாகத்தை ஒழுங்குபடுத்தியிருந்தார். அவர் அறிமுகப்படுத்திய புதிய தபால் முறை அக்காலத்தில் மிகச் சிறப்புற்றதாக விளங்கியது. பேரரசின் ஒவ்வொரு மூலை முடுக்கிலும் நடைபெறும் சம்பவங்களையெல்லாம் உடனுக்குடன் அறியக் கூடிய விதத்தில் அத்தபால் முறை அமைந்திருந்தது. விவசாயம், வர்த்தகம், கைத்தொழில் முதலான துறைகளையும் அவர் ஊக்குவித்தார். இதனால் இராச்சியம் பூராகவும் செழிப்பு வாய்ந்த செல்வ நிலைமை காணப்பட்டது. 'ஆயிரத்தோர் இரவுகள்' கதை அவர் கால வர்த்தக நடவடிக்கைகளை நங்கு விளக்குகின்றன. ஜெர்மனி, போலந்து, சுவீடன், ரஷ்யா முதலான நாடுகளில் கண்டெடுக்கப்பட்ட நாணயங்கள் அவருடைய காலத்தில் அறேபியர் உலகின் சகல நாடுகளுடனும் வர்த்தகத் தொடர்பு கொண்டிருந்தனர் என்பதை உறுதிப்படுத்துகின்றன.

கலீபா ஹாருனின் ஆட்சிக் காலத்தில் இஸ்லாமியப் பேரரசு செல்வச் செழிப்பிலும் புகழ்ச் சிறப்பிலும் உச்ச நிலையை அடைந்திருந்தது. ஹாரூனின் அரசவை அக்காலத்தில் சிறப்பு மிகுந்த ஓர் அவையாக விளங்கியது. உலகின் பல பகுதிகளிலிருந்தும் அறிஞர்கள் ஹாரூனின் அரசவைக்கு வந்தனர். அவர்கள் இன்முகத்தோடு வரவேற்கப்பட்டனர்.

ஹாரூனுக்கு எல்லா வகையிலும் பர்மகீ குடும்பத்தார் பக்க பலமாக இருந்து வந்தனர். காலித் பர்மகீயின் மகனான யஹ்யா ஹாரூனின் ஆசானாக இருந்தது மாத்திரமன்றி அவர் பதவியில் அமர்வதற்கும் உதவி செய்தவராவார். இதன் காரணமாக யஹ்யாவின் புத்திரர்களான பழ்ல், ஜஃபர், மூஸா முதலானோர் ஆட்சியின் உயர் பதவிகளில் அமர்த்தப்பட்டனர். பர்மகீகள் ஆடம்பர, உல்லாச அரண்மனைகளை கிலாபத்தில் நிறுவினர். பன்னாட்டு அறிஞ்சர்களையும் சான்றோர்களையும் நூல்களையும் பக்தாதுக்கு வரவழைத்தனர். இதனால் அறிவுத் துறை பெருவாரியாக வளர்ச்சி கண்டது.இக்கலத்தில் புகழின் உச்சத்தை அடைந்திருந்த அவர்கள் செய்வச் செழிப்போடு வழ்ந்தனர். இவர்கள் தமது செல்வங்களையெல்லாம் நல்லறங்கள் செய்வதில் செலவிட்டனர். தமது சொந்தச் செலவிலேயே விடுதிகள், கிணறுகள், கால்வாய்கள், பாடசாலைகள், கல்லூரிகள், பல்கலைக் கழகங்கள். மருத்துவ மனைகள், நெடுஞ்சாலைகள், மஸ்ஜித்கள் முதலானவற்றை கிலாபத் முழுவதிலும் நிறுவினர்.

பர்மகீகள் இவ்வாறு பல்வேறு மட்டங்களிலும் பெற்று வந்த செல்வாக்கைக் கண்டு மனம் புழுங்கிய ஹாரூனின் முதலமைச்சர் பஸ்ல் இப்னு ரபீஆ, பர்மகீகள் ஷீஆக்களாதலால் அப்பாஸிய ஆட்சி காலப்போக்கில் அலவிய்யூன்களிடம் சென்று விடலாம் என்று கலீபாவிடம் தப்பெண்ணமொன்றை உருவாக்கி அதில் வெற்றியும் கண்டார். அரசவையில் பர்மகீகளுக்கு வழங்கப்பட்டிருந்த வரம்பில்லாத அதிகாரங்களும்கூட முதலமைச்சரிடமும் ஏனைய பிரமுகர்களிடமும் இவர்களைப் பற்றிய தப்பெண்ணம் தோன்றுவதற்கான பிறிதொரு காரணமாக அமைந்ததெனலாம். எனவே பர்மகீயரின் செல்வாக்கை அழித்தொழிக்கும் முயற்சியில் கலீபா ஹாரூன் தீவிர முனைப்புக் காட்டினார். உண்மையில் இந்த முனைப்புத்தான் ஹாரூனின் வரலாற்றில் ஓர் இருண்ட அத்தியாயம் தோன்றவும் வழி சமைத்தது.

ஹாரூனின் காலத்தில் தாருல் ஹிக்மா என்ற பெயரில் ஒரு கல்வித் தாபனம் ஸ்தாபிக்கப்பட்டது. இது சமகாலத்தில் ஒரு நூலகமாகவும் மொழிபெயர்ப்புக் கூடமகாவும் ஓர் அறிவு மையமாகவும் விளங்கியது. இக்காலத்தில் இலக்கண மேதை அஸ்மஈ, மருத்துவ அறிஞர் ஜிப்ரீல் இசை ஞானி இப்றாஹீம் மௌசூலி சட்ட அரீக்ணாற் ஆபூ யூசுஃப் என சிறப்பான பல அறிஞர்கள் வாழ்ந்து வந்தனர். இக்காலத்தில் ஈரானிய வானியல் விஞ்ஞானம் மொழிபெயர்ப்புப் பணியினூடாகா அரேபியாவுக்கு அறிமுகமாகியது. ஹாரூனின் காலத்தில் பெரும்பாலும் விஞ்ஞானத் துறைகளை விட கலை, இலக்கியத் துறைகளே சிறப்புற்று ஓங்கின. அரிஸ்டோட்டில் போன்ற கிரேக்க அறிவியல் மேதைகளின் நூல்களையும் சித்தாந்த மற்றும் பஞ்சதந்திரக் கலைகளையும் (இந்தியா) ஹீப்ரு, துருக்கி, எதியோப்பியம், மலாயி போன்ற மொழிகளிலுள்ள நூல்களையும் அரபு மொழிக்கு மொழியாக்கம் செய்வதற்கான ஏற்பாடுகளையும் கலீபா ஹாரூன் செய்தார். இக்காலத்தின் சிறப்புமிகு மொழிபெயர்ப்பாளர்களாக இப்னு பத்ரீக், யஹ்யா இப்னு முஆவியா போன்றோர் விளங்கினர்.

ஹாரூனின் காலத்தில் ஏற்பட்ட உள் நாட்டுக் குழப்பங்களை அடக்குவதற்காக பர்மகீயினர் புதியதோர் உத்தியைக் கையாண்டனர். குழப்பக்காரர்களுக்கு எதிராகப் போராடுவதற்குப் பகரமாக அவர்களிடையே சமாதானத்தை ஏற்படுத்தி சுதந்திரமாக அவர்களை ஆட்சி செய்ய அனுமதித்து திறைப் பணம் பெற்றுக் கொள்வதே அந்த உத்தியாகும். பர்மகீகள் மேற்கொண்ட இத்தகு நடவடிக்கை பிற்காலத்தில் சிற்றரசுகள் தோன்றவும் வழிவகுத்தது என்பதை மறுப்பதற்கில்லை.

கலீபா மாமூன்

கலீபா அமீன் கொல்லப்பட்டதைத் தொடர்ந்து அவரது சகோதரர் மாமூன் ஹிஜ்ரி 198ல் அப்பாஸிய கிலாபத்தின் அடுத்த கலீபாவாகப் பதவி ஏற்றார். பாரஷீக அடிமைப் பெண் ஒருவருக்கு மகனாக ஹிஜ்ரி 170ல் பிறந்த இவரது இயற் பெயர் அப்துல்லாஹ் என்பதாகும். இவரது தந்தை கலீபா ஹாரூன் இவருக்கு வழங்கிய பட்டமே மாமூன் (நம்பிக்கையாளர்). இளம் பருவத்தில் மாமூனுக்கு கல்வி கற்பிக்கும் பொறுப்பு யஸீதீ என்பவரிடமும் கண்காணித்து வளைக்கும் பொறுப்பு ஜஃபர் பர்மகீயிடமும் ஒப்படைக்கப்பட்டிருந்தன. ஐந்து வயதிலேயே தனது கல்வியை ஆரம்பித்த இவர் அக்காலத்தில் சிறப்புற்று விளங்கிய புகழ்பூத்த அறிஞர்களிடம் கல்வி பயின்றார். அற்ஞர்களோடு தொடர்புகளை வைத்துக் கொள்வதில் அலாதி விருப்பம் காட்டினார். ஆரம்பம் முதலே மெய்யியல் துறையில் ஆர்வம் காட்டியதால் மெய்யியல் தத்துவ விசாரணைகளில் ஈடுபட்ட முதல் முஸ்லிம் ஆட்சியாளராகவும் இவர் கருதப்படுகிறார்.

அமீனுக்குப் பின்னர் ஆட்சிக்கு வந்த மாமூனுக்கு ஆட்சித் துறையில் ஈடுபடுவதைவிட அறிவாராய்ச்சித் துறைகளில் ஈடுஓடுவது மிக விருப்பமாக இருந்தது. கலீபா அமீன் கொல்லப்பட்டபோதுகூட இவர் மர்வ் நகரிலேயே இருந்தார். கலீபாவானபோதும் அவர் பக்தாதுக்குச் செல்லவில்லை. மாமூன் தலை நகர் வந்து சேரும் வரை முதலமைச்சர் பழ்ல் பின் ஸஹ்ல் என்பவரே கலீபாவுக்குப் பதிலாக நாட்டு நிர்வாகத்தைக் கவனித்து வந்தார். ஒருபக்கம் அதிகார மோகமும் மறுபக்கம் நிர்வாகத் திறனுமற்றுக் காணப்பட்ட பழ்லின் பக்கச் சார்பான நடவடிக்கைகளால் வெகு விரைவிலேயே மக்களின் அதிருப்தியைச் சம்பாதித்துக் கொண்டார். இதனால், ஸிரியாவில் வாழ்ந்த உமையாக்களும் ஹிஜாஸில் வாழ்ந்த ஷீஆக்களில் ஒரு பிரிவினரான அலவிய்யூன்களும் கிலாபத்துக்கெதிராகக் கிள்ர்ச்சிகள் செய்தனர். பக்தாதெங்கும் முதலமைச்சர் பழ்லுக்கு எதிரான கிளர்ச்சிகள் வெடித்த போதும் இவை பற்றி கலிபா மாமூன் அறிந்திருக்கவில்லை.

இந்நிலையில் மாமூன் தனது மகளை ஷீஆ இமாம்களுள் ஒருவரான அலி ரிழா என்பவருக்கு திருமணம் செய்து கொடுத்து அடுத்த வாரிசாகவும் அவரை நியமித்தார். இது அப்பாஸியர் மத்தியில் அலவிய்யூன்களுக்கு கலீபா மாமூன் கிலாபத்தை தாரை வார்க்கப் போகிறார் என்ற சந்தேகத்தை ஏற்படுத்தியது மாத்திர்மன்றி அவர்களை ஆத்திரம் கொள்ளவும் செய்தது. இதனால் கிலாபத்தெங்கும் சட்டமும் ஒழுங்கும் சீர்குலைந்து போயிற்று. பக்தாத் நகர் பெரும் நெருக்கடிக்குள்ளாகியது. இவ்வேளை பக்தாதின் நிலைமையை தனது மருமகன் மூலம் அறிந்து கொண்ட மாமூன் உடனே பக்தாதுக்குச் செல்ல ஆயத்தமானார். மாமூனின் வருகையை அறிந்த பக்தாத் நகர மக்கள் தமது கோபத்தையும் அதிருப்தியையும் மறந்து அவரை வரவேற்றனர். கலீபாவின் வருகையோடு அனைத்துக் குழப்பங்களும் அடங்கிப் போயின. அமைதியும் ஒழுங்கும் மீண்டும் நிலை நாட்டப்பட்டன. முதலமைச்சர் பழ்லின் திருகுதாளங்களை அறிந்த மாமூன் அவரை நீக்கிவிட்டு ஹஸன் என்பவரைப் புதிய அமைச்சராக நியமித்துக் கொண்டார். தான் பக்தாதுக்கு வருமுன் கிலாபத்தில் காணப்பட்ட அனைத்துக் குழப்பங்களையும் அடக்கியொடுக்கிய கலீபா அதுவரை குழப்பங்களாலும் புரட்சிகளாலும் மிக மோசமான நிலைக்குத் தள்ளப்பட்டிருந்த பக்தாத் நகரை மீள் புனருத்தாரணம் செய்தார்.

மாமூனின் காலத்திலேயே கிலாபதுர்- ராஷிதா ஆட்சிக்குப் பின்னர் ஜனநாயகக் குடியரசு முறை மீண்டும் கிலாபத்தில் அறிமுகப்படுத்தப்பட்டதெனலாம். அரசியல் நிர்வாக விவகாரங்களில் கலீபாவிக்கு ஆலோசனை கூறுவதற்கென அரச சபையொன்றும் இவரால் உருவாக்கப்பட்டது. குலபாஉர்- ராசிதூங்கள் காலத்து மஜ்லிஸுஷ்-ஷூராவை நிகர்த்ததாகக் காணப்பட்ட இந்த சபையில் முஸ்லிம்கள் மாத்திரமன்றி திம்மிகளான யூதர்களும் கிறிஸ்தவர்களும்கூட அங்கம் வகித்தனர். சமய வேறுபாடின்றி சகலரையும் சமமாக மதித்த கலீபா திம்மிகளுக்குப் போதிய சலுகைகளையும் உரிமைகளையும் வழங்கினார். இதனால் 11 000 க்கும் அதிகமான கிறிஸ்தவ தேவாலயங்களும் பல நூற்றுக்கணக்காண மஜூஸிய, யூத கோயில்களும் காணப்பட்டதாக வரலாற்று அறிஞ்சர்கள் குறிப்பிடுவர்.தகுதியும் திறமையும் உடையோருக்கே இவரது ஆட்சியில் உத்தியோகங்கள் வழங்கப்பட்டன. மாமூன் முஃதஸிலாக் கொள்கையை ஆதரித்ததோடு குறித்த அந்தக் கொள்கையை கிலாபத் முழுவதிலும் பரப்பும் நோக்கில் அதனை அரச கொள்கையாகவும் பிரகடனம் செய்தார். அல்குர்ஆன் படைக்கப்பட்டது என்ற முஃதஸிலாக்களின் கொள்கையை அவரும் ஏற்று பிரஜைகளும் ஏற்றுக்கொள்ள வேண்டுமென ஆணை பிறப்பித்தார். இக்காலப் பிரிவில் வாழ்ந்த சட்ட அறிஞர் அல்-இமாம் அஹ்மத் இப்னு ஹன்பல் (ரஹ்) அவர்களைத் தவிர பெரும்பாலும் ஏனைய அறிஞர்களெல்லாம் மாமூனுக்கு அஞ்சி இக்கொள்கையை ஏற்றனர்.

கலிபா மாமூனின் ஆட்சிக் காலம் கல்வி மற்றும் கலாசாராத் துறைகளின் பொற்காலமாக விளங்கியது. அறிவுத் துறைகளில் ஆர்வமும் ஆசையும் கொண்டிருந்த மாமூன் தமது ஆட்சிக் காலத்தை கல்வி, கலாசார விருத்திக்காகவும் நாகரிக முன்னேற்றத்திற்காகவும் செலவிட்டார். கணிதம், பௌதிகவியல், உயிரியல், பொறியியல், புவியியல், வானியல், மெய்யியல், மருத்துவம், இலக்கியம், வரலாறு, இசை முதலிய துறைகள் செழிப்புற்று வளர்ந்தன. கல்வி வளர்ச்சிக்காக இராச்சியம் பூராகவும் கல்லூரிகளும் பல்கலைக்கழகங்களும் நிறுவப்பட்டன. கலீபாவின் அரசவையிலேயே பல்வேறு இனங்களையும் மதங்களையும் சேர்ந்த அறிஞர்கள் பலர் வீற்றிருந்தனர். அவரகள் அனைவரியும் கலீபா வெகுவாக ஆதரித்துக் கௌரவித்தார்.

கலீபா மன்சூரால் ஆரம்பிக்கப்பட்ட மொழிபெயர்ப்புப் பணி, மாமூனின் காலத்தில் உச்ச நிலையை அடைந்தது. ஏற்கனவே இயங்கிவந்த 'தாருல் ஹிக்மா' எனும் கல்விக் கூடத்தை 'பைதுல் ஹிக்மா' எனும் பெயரில் விரிவுபடுத்தினார். இந்நிலையம் மொழிபெயர்ப்புப் பணியகமாக மாத்திரமன்றி, ஆராய்ச்சிக் கழகமாகவும் நூல்நிலையமாகவும் பணி புரிந்தது. உலகின் பல பாகங்களிலிருந்தும் அறிவு நூல்கள் இங்கு கொண்டு வந்து குவிக்கப்பட்டன. அவற்றையெல்லாம் புலமை வாய்ந்த நிபுணர்கள் அறபு மொழியில் பெயர்த்து மக்களுக்கு அறிமுகம் செய்து வைத்தனர். கிரேக்க, ஸிரிய மொழி நூல்கள் குஸ்தா இப்னு லூக்கா என்பவரின் மேற்பார்வையிலும், பாரசீக மொழி நூல்கள் யஹ்யா இப்னு ஹாரூன் என்பவரின் மேற்பார்வையிலும், சமஸ்கிருத நூல்கள் தூபான் என்ற பிராமணரின் மேற்பார்வையிலும் மொழிபெயர்க்கப்பட்டன. ஈற்றில் இந்நிலையம் அக்காலத்தில் அறிவின் சிகரமாகக் காட்சியளித்தது. மாமூன் கால மொழிபெயர்ப்பாளர்களுள் ஹுனைன் இப்னு இஷாக், ஹுஃபைஸ் இப்னு அல் ஹஸன், ஈஸா இப்னு யஹ்யா, மூஸா இப்னு காலித் ஆகியோர் சிறப்பாகக் குறிப்பிடத்தக்கவர்கள். இவர்கள் மகலன், ஹிப்போக்கிரடிஸ், அரிஸ்டோட்டில், பிளேட்டோ, தொலமி, பைதகர்ஸ் முதலிய கிரேக்க மேதைகளின் அறிவியல் நூல்களை அறபு மொழியில் பெயர்த்தனர்.

கலீபா மாமூன் மொழிபெயர்ப்புப் பகுதியை விஸ்தரித்தது மாத்திரமன்றி அங்கு நூல்நிலையமொன்றையும் நிறுவினார். 22 லட்சம் நூல் பிரதிகளைக் கொண்டிருந்த இந்த நூல்நிலையம் ஹுனைன் இப்னு இஸ்ஹாக் என்பவரது மேற்பார்வையின் கீழ் காணப்பட்டது. பைதுல் ஹிக்மாவில் இயங்கிய ஆராய்ச்சி நிலையத்திற்கு அக்காலத்தில் மெய்யியலில் புகழ் பெற்று விளங்கிய அல் கிந்தீ பொறுப்பாளராகக் கடமையாற்றினார்.

இக்காலப் ப்பிரிவில் அறிவியலின் பல்வேறு துறைகளும் முன்னேற்றம் கண்டன. அபுல் அதாஹிய்யா, அபூ தமாம் போன்றோர் அரபு இலக்கியத் துறை வளர்ச்சியிலும், அப்பாஸ் மர்வாஸீ முதலானோர் பாரசீக இலக்கியத் துறை வளர்ச்சியிலும் இக்காலப்பிரிவில் பெரும் பங்காற்றினர். மெய்யியல் துறை வளர்ச்சிக்கு மாமூன் அனுசரணை வழங்கியது மட்டுமன்றி அத்துறையோடு சேர்த்து இலக்கியம், விஞ்ஞானம் போன்ற துறைகள் தொடர்பாகக் கலந்துரையாடல்களை மேற்கொள்ளவென வாரத்தில் ஒரு நாள் ஒதுக்கப்பட்டது. இக்கலந்துறையாடல்களுக்கு கலீபாவே தலைமை தாங்கினார். மருத்துவத் துறையின் வளர்ச்சியில் ஹுனைன் இப்னு இஷாக், யுஹன்னா, ஜிப்ரீல் பக்திஷூ முதலானவர்களின் பங்களிப்பு மகத்தானதாக அமைந்தது. வானியல் ஆராய்ச்சிகள் மிக விரிவாக இடம்பெற்றன. ஷம்ஸியா எனுமிடத்தில் மாமூன் வானோக்கு நிலையம் ஒன்றை நிறுவினார்.பூமியின் சுற்றளவைக் கண்டறியும் முயற்சிக்கும் வழி செய்தார். இக்காலப் பிரிவிலேயே வானியல் துறையில் மிகவும் முக்கியத்துவம் பெற்று விளங்கும் தொலை நோக்கிக் கருவி அபுல் ஹஸன் என்பவரால் கண்டுபிடிக்கப்பட்டது. கணிதவியலிலும் கணிசமான முன்னேற்றங்கள் ஏற்பட்டன. அல்குவாரிஸ்மீ போன்ற கணித மேதைகள் இக்காலப்பிரிவிலேயே வாழ்ந்தனர். இவர் எழுதிய கணித நூலொன்று 16ம் நூற்றாண்டு வரை ஐரோப்பியப் பல்கலைக்கழகங்களில் பாட நூலாகப் பயன்படுத்தப் பட்டமை குறிப்பிடத்தக்கது. இவரால் எழுதப்பட்ட பிறிதொரு நூலான "கிதாபு ஸூரதுல் அர்ழ் எனும் பிரபலமான நூலும் இக்காலப் பிரிவிலேயே வெள்வந்தது. அல்-கல்பீ(கிதாபுஷ்ஷாம்), வாகிதீ(கிதாபுல் மகாழி), இப்னு ஸஃத்(தபகாதுல் கபீர்), இமாம் புகாரீ முதலாம் அறிஞ்சர்கள் வரலாற்றுத் துறை சிறந்தோங்க வழி செய்தனர்.

உண்மையில் கலீபா மாமூனின் இவ்வாறான அறிவுப் பணிகள்தாம் ஐரோப்பா அறிவொளி பெறக் காரணங்களாக அமைந்தன என்பதற்கு அப்பால் அழிந்து போய்விடக்கூடிய நிலையிலிருந்த புராதன காலத்து அறிவியல் கருவூலங்கள் பாதுகாக்கப்படவும் வழி செய்தன எனலாம். ஐரோப்பியர் இழந்திருந்த கல்விச் செல்வங்களை அவர்கள் மீண்டும்பெற்றுக் கொள்ள மாமூனின் தொடரான அறிவுப் பணிகளே துணை செய்தன. இந்தவகையில் மாமூனை முஸ்லிம்களின் கலாசாரப் புரட்சி ஒன்றுக்கு வித்திட்டவர் எனத் துணிந்து கூறலாம்.

அப்பாஸிய ஆட்சியின் பிற்பட்ட காலம்

அப்பாஸியர் பதவியேற்று ஒரு நூற்றாண்டு காலத்துக்குள்ளேயே அவர்களின் செல்வாக்கு மங்க ஆரம்பித்தது. அதற்கு அரசியல், சமூகக் காரணிகள் பல காரணமாயின. கலீபா முஃதஸிமுக்குப் பின்னர் பதவியேற்ற கலீபாக்கள், கிலாபத்தின் செழுமைக்கேற்ப அரசாட்சியைக் கொண்டு நடத்தும் தகைமையை இழந்திருந்தார்கள். அடிக்கடி அலவியர் போன்ற எதிர்க் குழுக்களால் குழப்பங்கள் ஏற்படுத்தப்பட்ட போது இராணுவ நடவடிக்கைகளை மேற்கொள்ள முயற்சித்தனரே தவிர, அரசியல் நடவடிக்கைகளில் ஈடுபடவில்லை. கலீபாக்கள் தமது சுகபோகத்துக்காக ஆட்சியை வைத்துக் கொண்டார்களே தவிர, மக்கள் நலனில் கவனம் செலுத்துவதை குறைத்துக் கொண்டனர். நிர்வாக செயற்பாடுகளில் ஈடுபட்ட அமைச்சர்கள், தளபதிகள், கவர்னர்கள் கலீபாவைப் பெயரளவில் மாத்திரம் வைத்துக் கொண்டு தாங்கள் சுயமாக ஆட்சி நடாத்த ஆரம்பித்தனர்.

இக்காலப் பிரிவின் அப்பாஸிய ஆட்சியை (945 - 1258) பின்வருமாறு வகைப்படுத்தி நோக்கலாம்.

1. 945 - 1055 வரை ஆட்சி செய்த புவைஹித் ஆட்சியாளர்கள் (ஷீஆக்கள்)

2. 1055 - 1152 வரை ஆட்சி செய்த சல்ஜூக் ஆட்சியாளர்கள் (துருக்கிய இனத்தினர்)

3. 1152 - 1258 (அப்பாஸியரின் கடைசி காலப் பகுதி) - இக்காலப் பிரிவில் 7 கலீபாக்கள் ஆட்சி செய்தனர்.

பல்வேறு காரணங்களால் கிலாபத்தில் தோன்றி வளர்ந்த சிற்றரசுகள் தமக்குள்ளேயே சண்டையிட்டுக் கொண்டதை எல்லைப் புற அரசுகள் கிலாபத்தை எதிர்ப்பதற்கான சந்தர்ப்பமாக பயன்படுத்திக் கொண்டன. அவை சிற்றரசுகளுக்கு உதவும் பாங்கில் கிலாபத்தினுள் நுழைந்தன. இவ்வேளை, ஓங்கி வளர்ந்து வந்த மங்கோலியப் பேரரசு முஸ்லிம்களது எல்லைப் பகுதியில் தலையிட ஆரம்பித்தது. 1257ல் பக்தாதில் நுழைந்த மங்கோலியத் தாத்தாரியர் அப்பாஸியரை அடித்து விரட்டி பக்தாதிலிருந்தே அவர்களை ஒழித்துக் கட்டினார்கள்.

அப்பாஸிய கிலாபத்தின் வீழ்ச்சிக்கான காரணங்கள்

1. பின் வந்த கலீபாக்களின் தகுதியீனம்

2. கலீபாக்களிடம் ஏற்பட்ட பதவிப் போட்டி

3. பொருத்தமற்ற பொழுதுபோக்குகள்

4. துருக்கியரின் செல்வாக்கு

5. சிற்றரசுகளின் தோற்றமும் போட்டியும்

6. நிர்வாக ஒழுங்கீனமும் இராணுவப் புறக்கணிப்பும்

7. சிலுவை யுத்தங்கள்

8. பொருளாதாரச் சீர்கேடு

9. மங்கோலியப் படையெடுப்பு

By: MSM Boosary 0332278153